Rehoboam VS: Jeroboam: Asal-Usul Terpisahnya 10 Suku Bani Israel

Nama Rehoboam dan Jeroboam tidak diabadikan dalam sirah kenabian Islam. Kerana kedua-duanya bukan golongan nabi, apatah lagi rasul. Mereka adalah figura penting dalam Bani Israil pada ambang kejatuhannya.

Kalau tengok dalam Islam, hanya ciri-ciri penting saja ditegaskan tentang Bani Israil. Yang diketahui adalah, Bani Israil adalah kaum Yaakub (as) yang mempunyai anak begitu ramai.

Setiap anak ini dianugerahkan suku sendiri, kecuali Yusuf (as) yang ditakdirkan akan menjadi ketua pada semua ketua suku. Bani Israil akan berhijrah ke Mesir Purba dimana semua bersatu dengan Yusuf (as).

Musa (as) dibantu Harun (as) akan membawa Bani Israil keluar yang lama kemudian berpaut pada Daud (as) dan Sulaiman (as).

Dalam versi Judaisme, sejarah Bani Israil diulas sangat mendalam (dan banyak bahagian tidak sama dengan Islam). Maka untuk menghayati sejarah mereka, perlu berpegang pada “yang mana benar adalah benar; yang mana bercanggah adalah bercanggah”.

Bayangkan macam belek buku sejarah biasa, tanpa perlu bimbang pada akidah pasal bab bercanggah.

Ambang Kejatuhan

Sulaiman (as) yang dipanggil Shlomoh dalam bahasa Ibrani merupakan seorang raja terlalu kaya. Baginda mewarisi takhta ayahandanya iaitu Dawid (as). Dengan harta kekayaan ini, baginda membina sebuah kuil yang sangat suci sampai dikatakan menjadi Rumah Yahweh.

Dalam riwayat Israiliyat, baginda dikatakan tidak boleh berkahwin dengan warga asing. Untuk berkahwin dengan puteri Firaun (kata Talmud), Sulaiman (as) mengambil keputusan untuk menjatuhi hµkµman bµnµh terhadap gurunya.

Inilah titik pertama yang mana baginda (as) tergelincir daripada landasan akidah (Islam berkata baginda maksum hingga ke penghujung).

Susah untuk bicara tentang ambang kejatuhan Bani Israil tanpa menyentuh tentang dosa-dosa ini. Baginda dikatakan dipengaruhi para isterinya hingga beramal dosa sangat besar. Tidak perlu ulaslah dosa jenis apa. Faham situ cukup.

Dan kerana dosa-dosa ini, Tuhan dikatakan berfirman yang banyak suku dalam Bani Israil takkan lagi diredhai di Tanah Suci.

Selepas kemαηgkαtαn Sulaiman (as), firman tersebut menjadi kenyataan.

Permulaan Segala Permulaan

Jeroboam adalah seorang ahli politik yang suka mendengar rintihan rakyat, berasal daripada Suku Ephraim bin Ya’akub. Beliau hidup dalam penjagaan Firaun Shishak kerana dibuang daripada kerajaan Bani Israil atas tindakannya sendiri.

Mendengar seruan khabarnya seorang nabi bernama Ahijah, beliau pernah cuba menjatuhkan Sulaiman (as).

Pemergian Sulaiman (as) menjadi saat ditunggu-tunggunya. Beliau terus kembali untuk menyuarakan rintihan rakyat yang tidak bersetuju dengan cukai dikenakan Raja Rehoboam (anak Sulaiman as).

Rehoboam membuat keputusan untuk kekalkan cukai. Maka 10 suku Bani Israil melafazkan “undi tidak percaya” dan mengangkat Jeroboam sebagai raja. Terjadinya dua raja dalam Bani Israil yang sama.

Jeroboam mendirikan kerajaannya di Shechem dengan langkah pertama adalah untuk mengalihkan jemaah yang selalu “naik haji” di Jerusalem (yang dipegang Rehoboam). Ada dua benda beliau takut: 1) Bani Israil kembali menyokong Rehoboam dan 2) ingin mengurangkan pendapatan kerajaan Rehoboam.Maka daripada

Rehoboam vs Jeroboam, sudah jadi Shechem vs Jerusalem pula. Padahal kedua-duanya Bani Israil yang sama. Jadi Jeroboam pun mendirikan kuil di kota Bethel dan Dan dengan penyembahan berhala lembu.

Para agamawan Jeroboam meletakkan nama Yahweh (Tuhan yakni Allah) pada berhala-berhala ini. Jeroboam dikhabarkan menerima laknat terus daripada Yahweh, yang menghantar seorang pesuruh (mungkin bernama Iddo) dengan amaran “seorang pemuda bernama Josiah akan datang memµsηαhkan berhala ini”.

Jeroboam menjadi murka setelah dengar kemurkaan Yahweh. Tetapi baginda tidak dapat mengapa-apakan pesuruh itu (asalnya mahu dibµnµh terus). Tangannya menjadi kaku, dirawat hanya dengan doa pesuruh tersebut.

Walaupun dibuktikan dengan kurniaan Yahweh, pihak Jeroboam masih bertegas dengan penyembahan berhala. Dan 300 tahun kemudian, memang benar ada pemuda bernama Josiah datang memµsηαhkan berhala tersebut.

Namun sebelum Jeroboam pergi buat selamanya, baginda diperαηgi Raja Abijah bin Rehoboam. Abijah khabarnya membawa 400,000 anggota untuk menundukkan Jeroboam yang megah dengan 800,000 anggota.

Dengan laungan “Yahweh bersama kita”, Abijah berjaya mematahkan serαηgαη balas Jeroboam yang rugi 500,000 anggota katanya. Kejayaan ini tidak memutlakan penyatuan antara dua negara Israil ini. Tetapi banyak bandar diambil Abijah, tambah pula selepas kemαηgkatαη Jeroboam tidak lama kemudian.

Abijah hanya memerintah selama tiga tahun sahaja, sebelum mangkat jua diganti Asa yang sangat teliti dalam bab syirik.

Tetapi Asa juga dikhabarkan memberi rasuah kepada kerajaan asing untuk menµmbαηgkan Raja Baasha (pewaris Jeroboam). Antara dua pewaris ini, negara Jeroboam jatuh dulu pada tangan Empayar Assyria.

Maka terjadilah 10 suku Bani Israil yang hilang, kerana kejatuhan negara Jeroboam. Negara Rehoboam pula jatuh terkemudian.


Dimanakah Maruah Institusi Raja-Raja Melayu?

Dalam dua artikel yang lepas, kita telah belajar 2 perkara penting dalam hubungan raja Melayu-rakyat Melayu. Pertamanya, daulat raja terletak pada rakyat Melayu. Keduanya, nyawa institusi beraja Melayu terletak pada perjuangan dan pengorbanan rakyat Melayu. Pada darah, pada keringat, pada airmata rakyat Melayu.

Sekarang, dimanakah letaknya maruah raja-raja Melayu?

Adakah pada wang? Pada takhtanya? Pada kerisnya? Atau pada tengkoloknya?

Maruah raja-raja Melayu terletak pada PERJANJIAN DENGAN RAKYAT MELAYU.

The Great Charter.

“Titah baginda, “Barang siapa hamba Melayu derhaka mengubahkan perjanjiannya, dibalikkan Allah bumbungan rumahnya ke bawah kaki ke atas.” Maka sembah Demang Lebar Daun, ”Jikalau raja Melayu itu mengubahkan perjanjian dengan Hamba Melayu, dibinasakan Allah NEGERINYA dan TAKHTA kerajaannya.”

(“The great charter” antara Demang Lebar Daun dengan Seri Teri Buana, Sulalatus Salatin)

Di sini letaknya maruah raja-raja Melayu. Kemuliaan jawatannya bersandarkan pada perjanjian yang mencakup seluruh teori sosialisme, demokrasi dan liberalisme. Perjanjian ini bersifat dua hala dan maksudnya amatlah mudah. Tidak kira raja atau rakyat, siapa langgar perjanjian, membawa padah. Autoriti yang terkandung dalam perjanjian ini berkesan pada kedua pihak.

Tidak perlu teori Marxisme yang berat-berat. Tidak perlu sistem demokrasi yang bercabang-cabang untuk memahamkan bahawa pemerintah dan rakyat mesti ada autoriti yang sama. Maksud dari “the great charter” antara Demang Lebar Daun dan Seri Teri Buana amat jelas. Kau payung aku, aku payung kau. Kau sailang aku, aku sailang kau. Kau backup aku, aku backup kau.

Kau pangkah aku, aku pangkah kau. Kau khianat aku, aku khianat kau. Kau tak fight demi aku, aku takkan fight demi jawatan kau. Kau tak bela hak-hak aku, aku terbalikkan kekuasaan kau. Tapi jika kau tolong aku, kau bela aku, kau fight demi aku…seluruh hidup aku pun aku sanggup pertahankan kau, perjuangkan kuasa kau sebab kau dan aku adalah sama.

Persamaan, persaudaraan dan kebebasan. Bukankah itu natijah dari perjuangan paling liberal dan didambakan sosialis dari jauh?

Semuanya ada dalam perjanjian yang teramat mudah begini, kalau aku dan kau faham maksudnya apa.

Bahagian pertama dari perjanjian ini umum digunakan sebagai autoriti oleh raja-raja untuk menghukum rakyat jelata. Raja menggunakan orang-orangnya untuk membawa rakyat yang bersalah ke muka pengadilan apabila didapati menderhaka. Ini perkara umum.

Bahagian kedua dari perjanjian ini sekurang-kurangnya dirumuskan oleh Hang Jebat dan Megat Seri Rama menurut sejarah. Motto paling keramat dari bahagian kedua ini menyebut “Raja adil raja disembah, raja zalim raja disanggah” adalah maksud yang sempurna dan kefahaman yang mantap dari bahagian kedua ‘The Great Charter’.

Apakah rumusan dari semua ini?

Raja dan rakyat berpisah tiada. Tanpa rakyat Melayu, raja Melayu tidak wujud. Kita berkata dan menulis dari sudut praktikal. Jujurnya, raja dan rakyat saling memerlukan antara satu sama lain malah pada hari ini dalam sistem demokrasi, sosialisme atau ideologi pemerintahan moden yang lain, rajalah yang amat memerlukan rakyat untuk survival jawatannya.

Mungkin orang lain boleh membayar raja dengan wang dan ‘tawaran bisnes’ untuk mengubah prioriti sang raja memihak kepada orang lain dan bukan rakyat Melayu, tetapi kena ingat rakyat Melayu telahpun membayar dengan darah dan airmata mereka sendiri untuk mengekalkan raja-raja Melayu, dan hutang darah dan airmata ini tidakkan mampu dibalas raja-raja dan seluruh kaum kerabatnya sampai kiamat. Orang lain menghormati raja Melayu selagi raja Melayu memegang rasa hormat rakyat Melayu kepadanya. Apabila rakyat Melayu meninggalkan rajanya, maka kiamatlah takhta sang raja.

“Daulat Tuanku” yang disebut rakyat Melayu yang bergalang nyawa bergolok gadai bersabung darah demi survival sang raja jauh bezanya dengan “Daulat Tuanku” yang disorak orang lain. Nasib sang raja jika dicampak ke tengah-tengah rakyat orang lain jauh berbeza dengan nasib raja yang dikandung rakyat Melayu. Rakyat Melayu boleh pegang institusi rajanya berabad-abad lama namun raja Melayu di Pulau Singa tak mampu hidup walau seabad. Mampukah orang lain menjaga institusi beraja Melayu sekental rakyat Melayu menjaganya beribu-ribu tahun? Cubalah kalau nak tau langit itu tinggi atau rendah.

Ini bukan nak berkata siapa salah siapa benar. Ini adalah bagaimana akhlak sang raja yang sepatutnya kepada rakyat Melayunya walau dia bersalah sekalipun.

“…Seperkara lagi, perjanjian patik mohonkan anugerah ke bawah duli Yang Maha Mulia, segala hamba Melayu jikalau ada dosanya ke bawah duli, patik pohonkan jangan ia difadihatkan, dinista yang keji-keji, jikalau patut pada hukum syarak bunuh, tuanku; jangan duli tuanku aibi.”

(“The great charter” antara Demang Lebar Daun kepada Seri Teri Buana, Sulalatus Salatin)

Rakyat Melayu itu jangan dinistakan, jangan dijelekkan, jangan diaibkan. Rakyat Melayu itu mesti disayangi, ditanya masalah keperluannya, dinasihatkan baik-baik, ditatang dan dijaga.

Jika ada rakyat Melayu yang bersalah atau didapati menderhaka, raja mesti turun padang dengar dari sebelah pihak rakyat Melayu dan tanya apa masalahnya. Berinya penyelesaian terbaik dan perbaiki kehidupan dan keperluannya, bukan menutup atau merampas punca rezekinya. Kembalikan hak-haknya selepas dia meminta ampun sebagaimana orang lain meminta ampun bila buat salah dengan raja. Jika orang lain boleh diampunkan dijaga ditatang bagai, mengapa tidak rakyat Melayu yang dengan roh mereka, raja-raja berhutang nyawa dan airmata?

Asal-usul hubungan raja dan rakyat Melayu ada perjanjian dia, ada peraturan dia. Rakyat Melayu bukan berajakan siapa-siapa mengikut hukum rimba atau hukum koboi. Ada perjanjian dia, ada undang-undang dia, ada sumpah dia. Tanpa merujuk semua ini, raja bertakhta tanpa maruah tanpa kemuliaan.

Kesimpulannya, daulat raja Melayu terletak pada rakyat Melayu kerana nyawanya terletak pada pengorbanan rakyat Melayu berdasarkan perjanjian dan sumpah di antara raja Melayu dan rakyat Melayu.

Bagi rakyat Melayu pula, raja-raja adalah aset dan hak keistimewaan mereka yang tidak boleh dipertikaikan oleh mana-mana pihak. Raja untuk rakyat, rakyat untuk raja. Jika raja Melayu jaga rakyat Melayu, kenapa tidak rakyat Melayu tak sayang pada raja?


Burung Kenari Dalam Lombong Arang Batu

Satu ketika dahulu, burung kenari seringkali digunakan oleh pekerja-pekerja lombong untuk dijadikan penunjuk amaran jika berlaku sebarang kebocoran gas beracun di persekitaran lombong terutamanya di dalam lombong arang batu jauh di bawah tanah.

Sifat burung kenari yang sensitif dengan persekitaran, termasuklah sebarang perubahan dalam komposisi udara di dalam lombong menjadikan kenari sebagai penunjuk paling tepat dan cepat ketika itu untuk memberitahu sesuatu yang tidak kena dengan udara tempat pekerja lombong bawah tanah ini bekerja.

Apa yang berlaku ialah, burung kenari akan mati akibat perubahan kecil tetapi bahaya ini. Mereka akan terlebih dahulu menerima kesan udara toksik dan beracun apabila ia berlaku.

Apabila melihat burung-burung kenari ini mati, semua pekerja lombong akan keluar menyelematkan diri dan ada ketikanya, lombong arang batu itu akan ditutup sehingga keadaan menjadi lebih baik.

Peribahasa Inggeris juga menggunakan analogi yang sama bagi menggambarkan sesuatu perkara atau keadaan yang sebenarnya memberi amaran akan perkara yang lebih besar dan buruk akan berlaku.

Hari ini, kita telah banyak disajikan dengan petunjuk-petunjuk dan amaran-amaran tentang kemandirian ekonomi, peningkatan harga barang, pengangguran serta langkah-langkah kritis dalam pentadbiran yang sebenarnya merupakan “canary in the coal mine” kepada sesuatu yang lebih besar dan kritikal di masa hadapan.

Amaran-amaran ini untuk yang nampak jelas menuntut kita untuk lebih bersedia menangani cabaran mendatang dalam dekad baharu ini.

Katak juga indikator semulajadi dengan sifat sama seperti burung kenari yang amat sensitif kepada pencemaran persekitaran dan ekosistem, kerana sifat dua alam dan menggunakan kulit mereka sebagai deria.

Bila kali terakhir kau dengar dan nampak katak di sekitar rumah, walaupun ketika cuaca basah dan hujan?


Kisah Budak 11 Tahun Menjadi Lanun

Cerita pasal lanun ini mesti kita biasa dengan wayang bersiri iaitu ‘Pirates of The Caribbean’, wayang yang berkonsepkan fasa keemasan lanun yang menceritakan tentang kisah seorang lanun protegonis bernama Captain Jack Sparrow yang dilakonkan oleh Johnny Deep. Jika terdengar tentang Jack Sparrow mesti kita familiar dengan gelagat Jack yang melucukan semasa dikejar oleh musuhnya.

Sebenarnya, latar belakang wayang ‘Pirates of The Caribbean’ mengikut catatan sejarah lanun itu sendiri walaupun penceritaan dan sebahagian watak-wataknya fiksyen semata-mata. Sekitar tahun 1650-an sehingga 1730-an iaitu selepas fasa penjelajahan para pelayar Eropah ke pelosok dunia, para lanun mencapai zaman keemasan mereka di mana mereka menguasai perairan kepulauan Caribbean, United Kingdom, Lautan Hindi, Amerika Utara, dan Afrika Barat. Ramai para lanun ini berasal dari Eropah sendiri dan juga warga Amerika, terutamanya kepulauan Caribbean yang pernah menjadi ‘hotspot’ kepada aktiviti pelanunan.

Antara ketua lanun yang pernah menguasai lautan ialah William Kidd yang terkenal dengan harta karunnya yang masih tidak ditemui sehingga sekarang, Bartholomew ‘Black Bart’ Roberts yang pernah merampas 400 buah kapal, dan Edward ‘Blackbeard’ Teach yang sangat terkenal sehingga menjadi buruan utama armada tentera laut British walaupun hanya 2 tahun mengganas di lautan.

Namun, apa yang menarik dalam sejarah fasa keemasan lanun ialah kisah tentang seorang budak lelaki yang bernama John King, menjadi lanun dengan hanya berusia 11 tahun! Bagaimana budak berusia begitu muda ini boleh menjadi seorang lanun yang sentiasa menjadi buruan armada? Adakah dia diugut di mana jika seseorang tidak mahu menjadi lanun, dia akan dihukum?

Kisahnya bermula pada 9 November 1716, di mana John bersama ibunya menjadi penumpang dalam kapal penumpang bernama Bonetta. Pada masa itu, mereka berdua pergi ke Pulau Jamaica dari Pulau Antigua dalam kepulauan Caribbean. Semasa pelayaran, tiba kumpulan lanun merampas kapal Bonetta. Mereka diketuai oleh ketua lanun terkenal bernama Samuel ‘Black Sam’ Bellamy. Bellamy dikatakan adalah lanun yang paling kaya antara lanun-lanun lain.

Semasa kumpulan Bellamy merampas kapal tersebut, John King terpesona dengan mereka terutamanya betapa karismanya Bellamy mengarah para lanunnya, sehingga John bercita-cita mahu menjadi lanun. Demi mencapai cita-citanya, dia meminta Bellamy lepaskan ibunya dan meminta dirinya sebagai salah satu kru lanun bawahannya.

Kapten kapal Bonetta bernama Abijah Savage mengesahkan minat John menjadi kru lanun Bellamy. Jika Bellamy tidak mengambil John, dia mengugut untuk membunuh dirinya atau ibunya. Bellamy melihat betapa tekunnya John berusaha dan juga melihat potensi John akan datang. Maka, dia mengambil keputusan untuk mengambil John sebagai kru lanun baru dan paling muda.

Walaupun John berjaya menjadi lanun, namun tempohnya bersama kumpulan Bellamy hanya 6 bulan saja. Namun begitu, John banyak saksikan aktiviti rampasan kapal oleh kumpulan Bellamy ini. Pada bulan Februari 1717, Bellamy berjaya merampas kapal British pembawa hamba bernama Whydah yang penuh dengan harta berupa 5 tan emas, perak, barang kemas, dan barangan yang bernilai.

John ikut sekali belayar dengan Bellamy, gunakan kapal Whydah ini. Malang tidak berbau, kapal tersebut menjadi saksi kehilangan nyawa John, di mana pada 26 April 1717, berlakunya ribut sehingga tenggelamkan kapal Whydah di pantai Cape Cod, Massachusetts, AS.

Sehinggalah pada tahun 2006, para saintis dari Smithsonian Institution dan Center for Historical Archaeology telah mengkaji tulang yang ditemui dalam kapal Wyhdah yang karam. Tulang fibula yang panjangnya 27 sentimeter (cm) itu ditemui dalam sarung kaki sutera bersama kasut kanak-kanak. Di sinilah mereka temui bahawa tulang ini sememangnya milik John King, lanun paling muda dalah sejarah!

Walaupun kisah John King begitu pendek, namun kisah inilah menjadi sebahagian dari sejarah dunia di mana lahirnya lanun paling muda dalam fasa keemasan lanun!

RUJUKAN:

McDermott, Alicia. 28 June 2022. Child Pirate of the Caribbean: John King Was Just 11 When he Joined Infamous Pirate Crew. Ancient Origins.

Klimczak, Natalia. 11 January 2016. Samuel Bellamy and the Treasure of Whydah. Ancient Origins.


Andainya Glotaria Wujud

Muzium Negara, Planetarium Negara, Pusat Sains Negara dan Aquaria; itu secara umumnya adalah institusi di Malaysia yang masing-masing berperanan sebagai penyampai ilmu kepada masyarakat tentang selok-belok dunia sejarah, astronomi, sains dan hidupan laut.

Glotaria secara ringkasnya adalah institusi yang berperanan sebagai penyampai ilmu kepada masyarakat tentang selok-belok bahasa dan aplikasinya. Artikel ini membincangkan tentang gambaran sekiranya “Glotaria” itu wujud di dunia sebenar.

Persoalannya, apakah yang dimaksudkan dengan “Glotaria”? Perkataan ciptaan penulis artikel ini terdiri daripada dua perkataan asas iaitu “Glot” dan “Aria”. Perkataan “Glot” berasal daripada bahasa Yunani, glôtta (γλῶττα) yang bermaksud “bahasa” ataupun “lidah” manakala “Aria” merupakan jamak bagi perkataan Latin, Arium [ˈaː.ri.ũ] yang bermaksud “tempat simpanan benda”. Justeru, “Glotaria” yang merupakan gabungan Yunani-Latin secara harfiahnya bermaksud “Tempat Simpanan Bahasa” ataupun “Tempat Simpanan Lidah”.

Antara gambaran seandainya Glotaria wujud di dunia sebenar adalah terdapatnya teleberita. Pengunjung yang melangkah masuk ke dalam tempat tersebut setelah membayar tiket akan terlihat skrin bersaiz besar yang terpampang maklumat semasa mengenai tiga perkara iaitu bilangan bahasa, bilangan populasi manusia dan bilangan negara di seluruh dunia.

Ketika artikel ini dikarang, terdapat 7 111 bahasa sedang dituturkan oleh 7 705 777 622 orang di 195 negara seluruh dunia. Justeru, teleberita berkenaan akan terpampang “7 111 bahasa ; 7 705 777 622 manusia ; 195 negara”. Teleberita ini akan dikemaskini pada setiap 24 jam.

Selain itu, mesin interaktif adalah antara gambaran seandainya Glotaria wujud di dunia sebenar. Mesin interaktif yang terlibat adalah “Abjad Fonetik Antarabangsa Interaktif” ataupun “Interaktif IPA”. Pengunjung yang tertarik kepada Interaktif IPA akan menekan paparan mana-mana satu huruf IPA lalu akan muncul profil nama, bunyi dan segala maklumat yang terdapat pada huruf berkenaan.

Sebagai contoh, jika menekan paparan huruf  “ʀ” (Uvular Trill),  akan muncul segala maklumat seperti cara untuk membunyikan serta bahasa dan wakil huruf yang menggunakannya. Bahasa Perancis dan Jerman adalah contoh bahasa yang mempunyai bunyi itu.

Di samping itu, maklumat mengenai tokoh adalah antara gambaran seandainya Glotaria wujud di dunia sebenar. Maklumat mengenai tokoh yang terlibat dalam perkembangan pelbagai bahasa terpilih akan dipamerkan di tempat ini.

Sebagai contoh, Zainal Abidin Ahmad (Za’aba), adalah tokoh yang terlibat dalam perkembangan bahasa Melayu. Segala maklumat tentang hal-ehwal kehidupannya akan dipamerkan di situ. Gambar Za’aba akan terpampang di dinding manakala maklumat akan tertulis sama ada pada bahagian kiri, kanan, atas ataupun bawah.

Kemudian, pembentangan tahunan adalah antara gambaran seandainya Glotaria wujud di dunia sebenar. Setiap tahun, orang terpilih dalam jurusan Linguistik dari mana-mana institusi pendidikan tinggi akan dijemput untuk membuat perbentangan tentang apa sahaja perkara yang berkaitan dengan bahasa.

Sesi Soalan dan Jawapan (Sesi Q&A) akan berlangsung antara pengunjung dan orang berkenaan. Justeru, kedua-dua pihak akan mendapat manfaat sama ada secara langsung ataupun sebaliknya.

Seterusnya, maklumat kepupusan bahasa adalah antara gambaran seandainya Glotaria wujud di dunia sebenar. Pengunjung yang berada di sini akan mendapat tahu akan sebilangan bahasa di seluruh dunia yang telah pupus serta maklumat berkaitan dengan berlakunya kepupusan tersebut.

Menurut Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO); kepupusan bahasa terbahagi kepada lima tahap iaitu Rentan (Vulnerable), Pasti Terancam (Definitely Endagered), Terancam Parah (Severely Endagered), Terancam Kritikal (Critically Endangered) dan akhir sekali; Pupus (Extinct). Sebagai contoh, Bahasa Ayapaneco pernah diancam kepupusan kerana dua penutur terakhir bahasa tersebut enggan bertegur sapa kerana masalah peribadi. Gambar dua penutur akan terpampang di Glotaria.

Akhir sekali, kedai cenderamata adalah antara gambaran seandainya Glotaria wujud di dunia sebenar. Pengunjung yang berada di Glotaria boleh mendapatkan barangan berkaitan bahasa di kedai berkenaan. Contoh barangan yang berkaitan dengan bahasa adalah carta keluarga bahasa, poster kata-kata hikmah daripada ahli bahasa dan yang paling mahal “Meter IPA”.

Jika seseorang itu menyebut “nǐ hǎo (你好)” yang bermaksud “Helo” dalam bahasa Mandarin ke arah Meter IPA, mesin tersebut akan keluar paparan “[ni²¹⁴⁻³⁵ xɑʊ̯²¹⁴⁻²¹⁽⁴⁾]” selepas beberapa ketika. Begitu juga dengan “Bonjour [bõ.ʒuə̯ʁ]”, “Buongiorno [ˈbwɔnd͡ʒorno]”, “Hej [haj]”, “merħba [ˈmɛrħbɐ]” dan “Privet [prʲɪˈvʲet]” dalam Bahasa Perancis, Itali, Denmark, Malta dan Rusia masing-masing dengan maksud yang sama.

Kesimpulannya, itu adalah antara gambaran jika Glotaria wujud dalam dunia sebenar. Untuk pengetahuan semua, Glotaria adalah antara angan-angan utopia daripada penulis artikel ini. Jika angan-angan utopia ini wujud dalam dunia sebenar, adakah anda akan meluangkan masa pergi ke tempat tersebut? Apakah harapan anda jika Glotaria wujud? Sila berikan maklumbalas anda kepada kami.


Saintis Temui Fosil Ikan Paus Berkaki Empat?

Ahli paleontologi Mesir telah identifikasikan spesis ikan paus berkaki empat yang telah hidup lebih 43 juta tahun dulu. Fosil sebahagian tengkorak spesis ikan paus ini ditemui pada tahun 2008 di barat Sungai Nil.

Selepas 13 tahun mengkaji, para saintis ini mengambil keputusan bahawa spesis ikan paus ini ialah spesis yang unik pernah merangkak di benua Afrika. Mereka bersepakat bahawa nama saintifik spesis ini ialah Phiomicetus anubis, sempena nama dewa kematian Mesir Kuno iaitu Anubis.

Fosil ikan paus ini ditemui dari lapisan batu dalam Fayum Depression, barat gurun Mesir yang kaya dengan longgokan fosil. Usia lapisan batu lokasi fosil berada ialah fasa epoch Eocene Tengah, sekitar 48 juta hingga 38 juta tahun dulu. Pada waktu itu kawasan gurun Mesir ialah lautan, berkemungkinan rangka spesis ikan paus ini ditimbus dan dipelihara dalam lapisan dasar laut.

Selepas penemuan fosil itu, ia dihantar ke Mansoura University Vertebrate Paleontology Center (MUVP) untuk menjalankan kajian lanjut. Para ahli paleontologi kemudian menerbitkan artikel penemuan mereka dalam The Royal Society, mengemukakan bahawa spesis ikan paus berkaki empat ini adalah spesis haiwan yang tidak pernah dicatat dalam rekod fosil Eocene terkini.

Selain Phiomicetus anubis, terdapat juga beberapa fosil lain yang ditemui oleh kumpulan saintis Mesir ini, salah satunya ialah spesis ikan paus yang telah pupus bergelap ‘protocetid’. Tetapi P. anubis menjadi perhatian kerana spesis ini adalah yang terbaru, mewakili spesis ikan paus semi-akuatik yang pernah hidup di Afrika.

KEHIDUPAN IKAN PAUS BERKAKI EMPAT

P. anubis mempunyai tubuh sepanjang 3 meter dan berat sekarang-kurangnya 590 kilogram. Walaupun saiz haiwan ini tidak sebesar saiz ikan paus sekarang, tetapi moyang paus ini mempunyai kelebihan dalam fleksibiliti, kekuatan, dan kepantasan yang diperoleh dari tubuh kecilnya.

Haiwan ini juga boleh merangkak selain berenang, menjadikan ia sebagai haiwan yang hidup dalam dua alam seperti katak. P. anubis juga mempunyai rahang yang mampu menggigit, hancurkan mangsanya seperti buaya, haiwan mamalia kecil, malah anak ikan paus dari spesis lain.

Ia memperoleh nama saintifik sedemikian kerana rupa tengkorak moyang paus ini. Bentuk tengkoraknya sekolah-olah sama dengan kepala dewa Anubis yang mewakili kematian. Ditambah dengan kehidupannya sebagai haiwan karnivor nama Anubis sesuai dengan spesis ikan paus ini. Saintis yang mengkaji haiwan ini mengandaikan ia adalah ‘dewa kematian’ kepada haiwan mangsa yang hidup pada fasa Eocene.

MEMAHAMI EVOLUSI IKAN PAUS

Mungkin ada antara pembaca hairan, bagaimana moyang ikan paus dulu mempunyai kali? Dan mengapa mereka memilih laut sebagai tempat tinggal baru? Tidak cukupkah hidup di daratan?

Untuk memahami bagaimana evolusi ikan paus terjadi. Saya terangkan satu per satu dengan pemahaman yang mudah.

Lebih 50 juta tahun dulu, moyang paus pernah hidup sebagai haiwan herbivor yang merangkak di daratan. Kemudian moyang ini menukar gaya hidup menjadi haiwan karnivor. Dari tubuh badan berupa rusa menjadi tubuh badan gabungan anjing dan haiwan reptilia. Protocetid ialah antara keluarga ikan paus yang mengalami evolusi yang ketara menjadi haiwan semi-akuatik.

Paus protocetid pertama hidup berada di Asia Selatan pada 50 juta tahun dulu. Paus ini kemudian berenang begitu lama dalam Lautan sehingga secara tak lansung berevolusi menjadi keluarga ikan paus yang kita kenali sekarang. Evolusi keluarga paus memakan masa antara 8 hingga 15 juta tahun.

Saintis masih mencari sebab mengapa keluarga paus berevolusi menjadi haiwan mamalia akuatik. Teori yang mereka sepakat buat masa ini ialah moyang paus menjadikan kawasan berair sebagai mekanisma pertahanan dari menjadi sumber makanan pemangsa.

Moyang ini kemudian tertarik dengan kawasan itu dan mula menjadikannya sebagai habitat baru. Lama-kelamaan lahir spesis paus baru yang beradaptasi dengan kawasan akuatik seperti spesis Ambulocetus yang hidup pada 49 juta tahun dulu. Di sinilah lahirnya keluarga paus sekarang.

Penemuan spesis paus dari Mesir menjadi berita bagi bagi para ahli paleontologi Mesir kerana spesis inilah yang pertama hidup di benua Afrika pada 43 juta tahun dulu.

Kini, P. anubis menjadi spesis paus sebahagian dari evolusi ikan paus.

RUJUKAN:

Falde, N. (27 August 2021). Four-Legged Whale Found in Egypt Named after Egyptian God Anubis. Ancient Origins.

New species of ancient four-legged whale discovered in Egypt. BBC. Retrieved from 27 August 2021.


Refleksi Malam Isra’ Mikraj & Autisme

Malam Isra’ dan Mikraj adalah sebuah pengembaraan luar biasa yang dilalui oleh Nabi Muhammad Sallallah Alaihi Wasallam. Al-Quran merakamkan peristiwa ini dalam ayat pertama surah ke 17 (al-Isra’) :

Maha Suci Allah yang telah menjalankan hamba-Nya (Muhammad) pada malam hari dari Masjid Al-Haram (di Makkah) ke Masjid Al-Aqsa (di Palestin), yang Kami telah berkati sekelilingnya, untuk memperlihatkan kepadanya tanda-tanda (kekuasaan dan kebesaran) Kami. Sesungguhnya Allah jualah yang Maha Mendengar, lagi Maha Mengetahui.

Ketika ramai bercerita tentang kepentingan malam Isra’ dan Mikraj, peristiwa-peristiwa di dalamnya dan bagaimana pensyariatan solat bermula, saya percaya peristiwa Isra’ Mikraj juga menawarkan hikmah dan inspirasi kepada golongan berkelainan upaya, ibu bapa mereka dan golongan yang sentiasa memberikan sokongan kepada mereka.

Sebagai bapa kepada anak Autisme, tidak ada peristiwa bersejarah dalam Islam yang lebih terkesan di jiwa saya selain peristiwa Israk dan Mikraj.

Berhadapan Dengan Rasa Penolakan

Cuba tanyakan soalan ini kepada ibu bapa yang memiliki anak-anak istimewa – apakah cabaran dan dugaan terhebat yang mereka lalui? Mungkin ramai menganggap cabaran terhebat ialah pada beban menanggung anak tersebut dari sudut kewangan, atau pada banyaknya waktu yang dikorbankan untuk mengurus keperluan anak-anak ini.

Jawapan yang akan diberikan ibu bapa ini adalah sebaliknya. Cabaran terbesar yang dilalui mereka ialah terpaksa berhadapan dengan perasaan tidak dapat menerima – tidak dapat menerima anak mereka menghidap penyakit, tidak dapat menerima penyakit itu benar-benar wujud, tidak dapat menerima anak mereka tidak ‘normal’, tidak dapat menerima tanggapan masyarakat – mungkin ibu bapa itu ada melakukan kesilapan, maka mereka dihukum sedemikian rupa.

Segala cabaran ini bertambah sukar untuk dihadapi jika mereka kehilangan sokongan.

Berdamai dengan takdir bahawa kita memiliki anak istimewa sangat sukar. Lebih sukar daripada menerima hakikat orang yang kita percaya akan bersama kita disaat susah dan senang, sebaliknya mengabaikan kita disaat kita paling memerlukan sokongannya.

Dorongan terkuat yang saya perolehi untuk berhadapan dengan rasa ini ialah mengetahui Nabi Muhammad Sallallah Alaihi Wasallam juga melalui fasa yang hampir sama dalam hayat Baginda. Ini dapat dilihat menerusi peristiwa yang dinamakan Tahun Kesedihan.

Fasa ini diakui sendiri sebagai tempoh paling sukar dilalui oleh Baginda Sallallah Alaihi Wasallam menjelang peristiwa Israk Mikraj. Tahun Kesedihan menyaksikan Baginda Sallallah Alaihi Wasallam telah ditimpa beberapa ujian :

Selepas peristiwa-peristiwa menyedihkan ini, Nabi Muhammad Sallallah Alaihi Wasallam berhadapan pula dengan penolakan penduduk Ta’if. Malah Baginda telah dilontar batu sehingga darah luka membasahi kasut di kaki Baginda yang mulia. Jibril lalu turun mendatangi Baginda bersama Malaikat yang bertugas menjaga gunung dan berkata sekiranya Baginda berkehendak, gunung akan dtimpakan ke atas penduduk Ta’if.

Tetapi Baginda Sallallah Alaihi Wasallam membalas dengan doa berikut :

“Ya Allah! Kepada-Mu aku mengadu tentang kelemahan diriku, kekuranganku dan kerendahanku di hadapan manusia. Ya Allah yang Maha Pengasih! Engkaulah Tuhan bagi mereka yang lemah dan Tuhan bagiku. Kepada siapa Kau serahkan nasibku kelak? Adakah kepada orang yang akan menyalahiku? Atau kepada musuh yang Kau berikan mereka kuasa ke atasku? Jika Engkau tidak murka kepadaku maka aku tidak lagi peduli apa pun yang kelak menimpaku. Hanya nikmat kurnia-Mu yang aku harapkan. Aku berlindung dalam cahaya-Mu daripada kegelapan yang meliputi, dan daripada urusan dunia akhirat yang telah ditentukan. Aku hanya ingin memuaskan hati-Mu sehingga Engkau redha kepadaku. Tiada daya yang mampu menyelamatkan kecuali Engkau ya Allah.”

Semakin waktu berjalan saya semakin sedar, tugas sebenar saya bukanlah memaksa masyarakat awam untuk menerima kewujudan Autisme atau memaksa mereka menerima anak saya. Usaha tersebut bukan sahaja sia-sia, malah membazirkan masa dan tenaga.

Tugas sebenar saya juga bukan hanya memberikan sokongan kepada anak saya yang Autisme, tetapi membantu semua anak-anak saya menjadi manusia terbaik yang mereka mampu, sesuai dengan kebolehan mereka yang paling maksima.

Hanya dengan cara ini, kita dapat membuktikan bahawa Autisme bukanlah satu beban, tetapi peluang untuk mengatakan – tak kira apa pun kelemahan yang dimiliki anak-anak ini, bahawa kita tetap tidak berputus asa dengan mereka. Matlamat sebenar bukanlah menjadikan mereka bersaing siapa lebih hebat, tetapi menjadi lebih baik daripada apa yang mereka mampu dan dengan melakukan ini, kita dapat menghapuskan stigma masyarakat kepada anak-anak Autisme.

Kelemahan dan kekurangan hanya dapat ditewaskan oleh kesungguhan kita.

Titik Perubahan Pada Perspektif

Ketika berhadapan dengan momen penuh ujian, Nabi Muhammad (SAW) telah dibawa merentasi perjalanan yang penuh barakah ini. Sebahagian ulama telah menggariskan beberapa sebab mengapa perjalanan Nabi Muhammad bermula di rumah Ummu Hani, dan bukan rumah Baginda sendiri.

Pertama, kerana rumah tersebut lebih hampir dengan Kaabah.

Kedua, Nabi Muhammad (SAW) berlindung di rumah Ummu Hani selepas peristiwa Taif bagi mengelakkan kecederaan Baginda diketahui keluarga terdekat.

Sebab kedua ini menurut saya telah mencerminkan betapa ramai ibu bapa kepada anak-anak istimewa ini yang sering tampil di khalayak dengan wajah teguh dan sabar. Walhal hati mereka dipenuhi rasa bimbang pada masa depan, dan apa akan berlaku kepada si anak apabila mereka tiada nanti.

Kebimbangan ini meskipun lumrah untuk dirasakan, tetapi harus beransur-ansur digerakkan menjadi pelan tindakan. Pertama, cara terbaik untuk mempersiapkan masa depan adalah dengan membinanya. Kedua, kita tidak tahu berapa lama lagi hayat kita berbaki, jadi berbuatlah sebaik-baiknya pada setiap detik bermula daripada sekarang.

Semakin kurang masa diluangkan untuk kita rimas mendengar pendapat, pemikiran  dan sikap orang lain, bermakna kita mempunyai lebih banyak masa untuk melakukan sesuatu yang membina.

Haruman Mereka Yang Tidak Berputus Asa

Antara momen dalam Isra’ dan Mikraj yang sering dikongsikan adalah kisah berikut :

Semasa dalam perjalanan Isra’, Nabi Muhammad Sallallah Alaihi Wasallam terhidu bau yang sangat harum. Baginda bertanya kepada Jibril mengenai bau tersebut dan Jibril memaklumkan bau yang harum ini datang dari kubur wanita yang bertugas sebagai tukang sikat rambut kepada anak perempuan Firaun. Wanita tersebut seorang wanita solehah dan beriman.

Suatu hari ketika dia menyikat rambut anak perempuan Firaun, sikat itu terlepas daripada tangannya. Saat ini pun dia berkata, ‘Bismillah’. Anak perempuan Firaun lalu bertanya, “Adakah anda mempunyai Tuhan selain ayahku?” Wanita itu menjawab, “Ya. Tuhanku dan Tuhan bapamu adalah Allah.”

Anak perempuan Firaun memberitahu ayahnya apa yang berlaku. Lalu Firaun menuntut wanita ini murtad dan meninggalkan agama Tauhid, tetapi dia menolak. Maka Firaun mengancam untuk membunuh anak-anaknya.

Firaun mendatangkan sekawah air dan membakar api yang besar di bawahnya. Setelah mendidih, Firaun membawa anak-anak wanita itu dan mula melontar mereka satu persatu.

Namun sepanjang semua itu wanita tersebut tetap teguh akidahnya. Sehingga akhirnya Firaun mencapai anaknya yang termuda – seorang bayi lelaki yang masih menyusu – maka timbul dalam hati wanita itu perasaan kasihan.

Dengan kuasa Allah, bayi ini berkata kepada ibunya, “Wahai Ibu, bersabarlah. Seksaan di akhirat jauh lebih dahsyat daripada seksaan di atas dunia. Usah khuatir kerana Ibu berada dalam kebenaran.”

Wanita itu pun meminta Firaun mengumpulkan tulangnya dan tulang anak-anaknya dalam kubur yang sama. Firaun berjanji dan kemudian menjatuhkannya ke dalam air mendidih itu. Dia mati sebagai seorang syahid. Bau harum yang dicium Nabi itu berasal dari kubur wanita tersebut sebagai petunjuk kedudukannya yang tinggi di sisi Allah.

Adaptasi dari : http://www.islamawareness.net/Isra/miracle.html

Kanak-kanak istimewa merupakan anak-anak Syurga, meskipun ada yang berpendapat kata-kata ini agak keterlaluan. Tetapi apabila anda bertemu sendiri dengan kanak-kanak yang tidak dapat bercakap atau tidak dapat menzahirkan fikirannya, mungkin lidahnya saat itu dilindungi daripada mengucapkan dosa. Kanak-kanak yang berbeza daripada orang lain, tidak mampu mempamerkan rasa tidak hormatnya secara lisan atau mengucapkan bahasa yang tidak sopan walaupun dia telah mempelajarinya.

Ternyata ini memang anak-anak syurga. Persoalan yang tinggal hanyalah – adakah kita akan menjadikan mereka kunci yang bakal membawa kita turut sama memasuki syurga?

Perjalanan Yang Tak Pernah Terlintas Di Fikiran

Antara kisah lain dalam peristiwa Isra’ dan Mikraj ialah pertemuan Nabi Muhammad Sallallah Alaihi Wasallam dengan para Nabi yang lain serta tingkat-tingkat berbeza di dalam Syurga.

Sejak Raa’id didiagnosis dengan Autisme, segalanya menjadi seperti sebuah rollercoaster emosi. Mencari sekolah untuknya, membawanya ke rawatan terapi dan lain-lain lagi.

Satu soalan yang kadang-kadang saya fikirkan : Bagaimana agaknya kehidupan kami sekeluarga, jika Raa’id tidak didiagnosis dengan Autisme?

Antara jawapannya :

Hari-hari terawal amat menakutkan. Namun tetap mengagumkan apabila kami bertemu ibu bapa lain yang turut memiliki anak-anak dengan autisme. Kami melihat diri kami yang lama; mereka baru memulakan perjalanan yang kami tempuhi beberapa tahun lalu. Sebuah perjalanan yang tidak pernah dibayangkan akan kami tempuhi.

Ayat Istimewa Yang Hanya Boleh Dikongsi Secara Istimewa

Semasa Mikraj atau perjalanan syurga, Nabi Muhammad (SAW) telah menerima sebahagian ayat Al-Quran yang sering saya renungi setiap hari. Selain hubungan peribadi saya dengannya, ayat Al-Quran ini mempunyai ciri tertentu yang tidak ada pada ayat Al-Quran yang lain :

Pertama, ini adalah satu-satunya ayat Al-Quran yang tidak diturunkan di Bumi.

Kedua, ini adalah satu-satunya ayat Al-Quran yang tidak diturunkan kepada Nabi Muhammad Sallallah Alaihi Wasallam melalui perantaraan Malaikat Jibril. Sebaliknya ayat itu terus diturunkan kepada Baginda pada malam Mikraj.

Jika ada orang bertanya sekiranya ayat-ayat ini sangat istimewa, apakah makna yang dapat kita hubungkan di dalamnya? Adakah ayat ini merujuk kepada Keagungan kerajaan Allah Yang Maha Kuasa? Atau ayat ini merujuk kepada Nabi Muhammad Sallallah Alaihi Wasallam perihal perjalanan Mikraj yang mulia ini.

Ayat Al-Quran yang turun dengan cara istimewa pada malam istimewa ini merujuk kepada keupayaan luar biasa yang dimiliki oleh manusia. Ayat yang diwahyukan ini lalu membentuk ayat-ayat terakhir Surah Baqarah dan yang terakhir berbunyi begini :

“Allah tidak memberati seseorang melainkan apa yang terdaya olehnya. Dia mendapat pahala kebaikan yang diusahakannya, dan dia juga menanggung dosa kejahatan yang diusahakannya. (Mereka berdoa dengan berkata) : “Wahai Tuhan kami! Janganlah Engkau mengirakan kami salah jika kami lupa atau tersalah. Wahai Tuhan kami! Janganlah Engkau bebankan kepada kami bebanan yang berat sebagaimana yang Engkau telah bebankan kepada orang-orang yang terdahulu daripada kami. Wahai Tuhan kami! Janganlah Engkau pikulkan kepada kami apa yang kami tidak terdaya memikulnya. Dan maafkanlah kesalahan kami, serta ampunkanlah dosa kami, dan berilah rahmat kepada kami. Engkaulah Penolong kami; oleh itu tolonglah kami untuk mencapai kemenangan terhadap golongan Kafir.”

Membesarkan anak-anak istimewa adalah tanggungjawab besar, yang hanya dapat diringankan dengan kesedaran bahawa ini adalah kehendak Allah Yang Maha Kuasa. Dia hanya memberikan ujian ini kepada orang yang mempunyai keupayaan luar biasa, meski mereka mungkin tidak menyedarinya.

Penutup

Berada di tahun 2014, beberapa minggu selepas memasuki bulan April sebagai Bulan Kesedaran Autisme, umat Islam meraikan malam yang mengagumkan, Isra’ dan Mikraj. Dalam beberapa tahun mendatang, tarikh ini akan bertindih antara satu sama lain, kerana kalendar Islam lebih pendek daripada kalender Gregorian.

Malam ini apabila orang ramai memenuhi masjid, anda mungkin melihat kanak-kanak kecil berkelakuan tidak sesuai dengan kesucian masjid. Kanak-kanak itu mungkin kanak-kanak Autisme atau mungkin juga tidak. Yang pastinya anak itu bukan Raa’id.

Raa’id kerana autismenya, tidak dapat bertahan dalam suasana yang ramai dan ruang yang terhad. Dia baru berumur enam tahun, jadi kami sentiasa memikirkan sama ada suatu hari nanti dia dapat menyertai Solat Jumaat.

Hakikatnya semakin hari semakin ramai ibu bapa bakal memikirkan tentang ini.

Tahun 1970, bilangan Autisme adalah 1 dalam 10,000.

Tahun 1975, 1 dalam 5,000.

Tahun 1985, 1 dalam 2,500.

Tahun 1995, 1 dalam 500.

Tahun 2001, 1 dalam 250.

Tahun 2004, 1 pada 166.

Tahun 2009, 1 dalam 110.

Tahun 2012, 1 dalam 88.

Tahun lepas 2013, 1 dalam 50.

Pautan Artikel Asal

Ini merupakan terjemahan kepada sebuah artikel tulisan Brother Tohir Solomons di laman web beliau www.tohir.co.za. Selepas memberi keizinan kepada saya untuk menterjemah artikel ini, beliau memberitahu hajatnya untuk mendapatkan DVD filem Redha (2016) melalui pembelian atas talian. Jika ada dalam kalangan pembaca yang mengetahui caranya, boleh hubungi saya melalui emel haikalfansuri@gmail.com atau FB Haikal Fansuri. Terima kasih.


Anakin Skywalker Dalam Bangsa Melayu

Anakin Skywalker bukanlah jahat asalnya, dia baik dan biasa-biasa sahaja. Tetapi akibat silap dalam ‘problem management’ maka dia menjadi serabut dan huru-hara.

‘Problem’ Anakin ialah dia ‘fail’ nak seimbang kuasa dia.

Lepas itu dia jadi negatif. Maka akan ada orang dari kalangan dia akan datang menegur dan menasihatkan dia, dengan harapan akan kembali ke pangkal jalan. Anakin Skywalker pun dinasihatkan oleh Obi Wan Kenobi.

Tetapi Anakin Skywalker tak makan nasihat. Nasihat itu dilihatnya makin menyerabutkan hidup dia. Dia tak nak kembali ke pangkal jalan. Dia nak sesat, sesat dan lagi bagus kalau menyesatkan orang lain.

Lepas tu ada watak antagonis lain yang nampak peluang ini; memanipulasikan emosi Anakin supaya masuk perangkap dia. Pelannya untuk memusnahkan suku dia sendiri iaitu kaum Jedi itu.

Jadi Darth Sidious yang memang dengki dengan kaum Jedi pun mempergunakan Anakin yang bodoh itu untuk menentang Jedi. Anakin diberi tempat, dipujuk-pujuk dan dibelai-belai. Bila Anakin kutuk Obi dan Jedi, Darth Sidious pun tumpang semangkuk, jadi Anakin pun rasa dia disokong bukan dinasihati atau terasa mendengar khutbah yang menjengkelkan dari Obi Wan Kenobi.

Lepas tu macam biasa, Anakin memang betul jadi jahat dan lawan kaum dia. Darth Sidious rilek jer tengok dari jauh. Bila Anakin jahanam sampai cacat dan melecur kena larva gunung berapi, lengkaplah subconcious-mind dia bahawa kaum dia sendiri memang jahat, jahat dan jahat, padahal dia sendiri yang salah dan bodoh. Orang nak selamatkan dia, dia pergi dok lawan lagi. Takkanlah orang tu nak serah tengkuk dia semata-mata nak hapuskan delusi kamu?

Dalam realiti kamu akan lihat spesis Anakin Skywalker akan tumbuh di kalangan kamu lagi dan lagi. Para pengkhianat tak akan mati. Tetapi kita boleh bunuh sentimen mereka. Anakin Skywalker akan lahir dari orang yang delusi bahawa komuniti dia tak terima kewujudan dia, idea dia atau penampilan dia. Lepas tu dia akan menentang komuniti itu berdasarkan fantasi dan delusi dia apabila makin tidak dapat dikawal.

Anakin Skywalker akan anjurkan majlis-majlis pelik. Akan tukarkan kamu dari Islam kepada kafir secara perlahan-lahan dengan buatkan kamu rasa liberal dan moderate. Anakin Skywalker akan buat kepala tahu. Kepala batu dan akhirnya kepala lutut.

Anakin Skywalker akan diberi tempat. Akan dipujuk dan dibelai-belai. Bila Anakin Skywalker serang kamu, kutuk kamu, protes kamu… Anakin Skywalker akan disokong dan diberi dana. Anakin Skywalker akan diberi sebilah pisau.

Gunanya untuk cucuk kaum dia sendiri. Iaitu kamu dan kamu.  Lepas tu kamu mati. Anakin Skywalker akan dianugerahkan menjadi Darth Vader.

Anakin Skywalker seronok jika ada orang memuji tindakannya. Apabila ada orang memuji dan menyokong tindakannya, Anakin Skywalker rasa bangga dan membalas budi dengan berpihak di sebelah orang yang memuji tadi walaupun orang itu berniat jahat dengan kaumnya iaitu kaum Jedi.

Secara psikologinya, Anakin Skywalker terlintas juga bahawa pedang laser merah itu juga hebat. Dia pun teringin juga memiliki pedang merah itu walaupun dia tahu ia melambangkan kuasa jahat kaum Sith.

Akhirnya apabila Anakin Skywalker sudah sepenuhnya jahat, dia juga diberikan topeng, jubah hitam dan oh ya… pedang laser merah.

Apabila Anakin Skywalker sudah berubah ideologi dan pandangan hidupnya, maka dia berasa tidak sesuai bersama kaum Jedi. Kaum Jedi dirasakan kolot, jumud dan mengongkong dia yang progresif.

Realitinya, orang-orang yang mengaku liberal dan moderate amat sukar berada di dalam masyarakat kita di kampung atau di perumahan yang ada surau yang melaungkan azan 5 kali sehari, solat berjemaah, menghadiri majlis kenduri doa selamat dan kenduri-kendara lain.

Orang yang rasa dirinya liberal dan moderate hanya akan ‘memerlukan’ agama disaat hendak mati. Waktu itu barulah ‘orang surau’ dan ‘orang masjid’ diperlukan untuk menguruskan mayatnya, jika tidak mungkin dia malu dikuburkan di jirat atau membusuk begitu sahaja laksana bangkai anjing dilanggar lori.

Orang seperti ini akan mengkritik agama, hukum-hakam, hadis dan cara hidup muslim yang dirasakan tidak sesuai dengan kepalanya. Oleh kerana bangsa kamu memilih Islam, maka sekali dengan bangsa kamu, cara hidupnya juga dipangkah habis-habisan. Anakin Skywalker sukar mengimbangi ‘dark force’ di dalam dirinya.

Pihak yang membenci bangsa kamu akan tersedar sesuatu. Memperalatkan Anakin Skywalker adalah langkah bijak. Anakin Skywalker perlu diberi tempat. Anakin Skywalker perlu diberi ruang bersuara secukupnya. Anakin Skywalker akhirnya diberikan pedang laser merah itu.

Anakin Skywalker berasa amat seronok dan bangga. Seronok dia melibas pedang merah ke sana sini.

Anakin Skywalker jika dalam keadaan paling teruk begitu dan jiwanya patah akibat terus dibenci oleh masyarakatnya, akan bertukar menjadi Darth Vader. Kamu (Anakin) sudah menyerang, membuli dan mencucuk mereka, adakah kamu mengharapkan mereka mengucapkan “terima kasih, sayang?”.

Pergila mampus kamu menjadi Darth Vader, bila sudah tua dan mahu mati, kamu akan mengharapkan Jedi berada disamping. Baru nak berkata “You were right about me.” Sudahlah kau. Serabut. Baru berpura-pura sedar dan insaf, padahal bertahun-tahun sebelum itu, kamu menjahanamkan dan menyusahkan mereka.


5 Tanggapan Salah Indonesia Ke Atas Malaysia

Sudah 52 tahun berlalu sejak Malaysia dan Indonesia menjalin hubungan diplomatik seusai Konfrontasi yang berlaku di antara tahun 1962 sehingga 1966. Adalah menjadi satu fakta tak tersanggah sekiranya tidak kerana penjajahan British dan Belanda, Malaysia dan Indonesia tidak mungkin wujud dan Nusantara akan mempunyai beberapa kesultanan yang tersebar di merata Kepulauan Melayu.

Sejak kemerdekaan, Malaysia dan Indonesia sering menganggap kedua-duanya sebagai sahabat baik yang merupakan ‘satu rumpun’. Walaubagaimanapun, keadaan ini juga merupakan salah satu penyebab berlakunya pergesaran di antara kedua-dua negara terutamanya dalam isu budaya, tuntutan bertindih wilayah maritim dan layanan buruk majikan Malaysia kononnya, terhadap pekerja Indonesia. Ketidakpercayaan dan wasangka ini diapi-apikan lagi dengan media Indonesia memainkan pelbagai sentimen terhadap negara kita menyebabkan sebahagian rakyat Indonesia untuk menanamkan persepsi kurang tepat terhadap kita rakyat Malaysia dan negara kita.

Ini adalah lima persepsi kurang tepat Indonesia terhadap kita:

1. Rakyat Malaysia tidak berjuang mendapatkan kemerdekaan daripada British

Ramai rakyat Indonesia yang berfikiran bahawa rakyat Malaysia tidak berjuang untuk mendapatkan kemerdekaan pada tahun 1957 dan berkesimpulan bahawa kemerdekaan tersebut diberikan kepada kita begitu sahaja. Kebanyakan rakyat Indonesia berbangga bahawasanya mereka berjuang untuk mengusir Belanda dari tanahair mereka.

Jelas sekali bahawa mereka tidak membaca sejarah perjuangan pejuang kebebasan tanahair kita seperti Mat Salleh, Rentap, Mat Kilau, Rosli Dhobi, Tok Janggut, Dol Said dan Haji Abdul Rahman Limbung, antaranya, yang berani menentang pemerintah British.

Perlu diingat bahawa sementara British adalah kuasa besar dunia waktu berakhirnya Perang Dunia Kedua, Belanda pula bukan begitu. Malah, Belanda pernah dijajah oleh Jerman pada tahun 1940. Sekiranya Indonesia dijajah British, besar kemungkinan tidak akan berlaku peperangan sepertimana penentangan yang berlaku terhadap Belanda.

Rakyat Malaya berperang untuk mendapatkan kemerdekaan melalui cara diplomasi yang banyak menyelamatkan nyawa untuk mengukir jalan kemerdekaan buat Persekutuan Malaya pada tahun 1957. Cara yang sama digunakan untuk memerdekakan Sabah dan Sarawak menerusi Persekutuan Malaysia pada tahun 1963 – manifestasi bahawasanya rakyat Malaysia adalah pencinta keamanan.

2.  Malaysia lebih maju daripada Indonesia kerana Malaysia bekas jajahan/naungan British

Penjajah British telah menjarah Malaya lebih daripada 100 tahun sebelum negara ini mencapai kemerdekaan pada tahun 1957. Malaya, Sabah dan Sarawak tidak pernah dianggap oleh British sebagai koloni berharga jika dibanding Singapura ataupun Hong Kong. Pembangunan infrastruktur hanya dilakukan untuk kepentingan ekonomi British dan bukannya untuk rakyat tempatan. Sebagai contoh, landasan keretapi pertama di Malaysia dibina pada tahun 1885 hanya menghubungkan di antara Port Weld (Kuala Sepetang) dengan Taiping untuk mengangkut bijih timah dari Lembah Kinta ke kawasan pelabuhan untuk dieksport.

Menara Berkembar Petronas, Putrajaya, Jambatan-jambatan Pulau Pinang, Lebuhraya Pantai Timur, Lebuhraya Utara Selatan, Empangan Bakun, MRT, LRT, Lebuhraya Pan-Borneo dan kemudahan infrastruktur serta pendidikan/ sosio-ekonomi yang lain hanya dibangun secara meluas setelah Merdeka. Kemudahan-kemudahan ini hanyalah cuma angan-angan dalam mimpi-mimpi rakyat Malaysia sewaktu 150 tahun era pemerintah British.

Malaysia menjadi negara moden seperti ini hari ini bukanlah kerana pemberian British, tetapi adalah atas usaha rakyat Malaysia yang mahu melakukan yang terbaik untuk bagi mempersediakan negara yang hebat bagi generasi akan datang.

3. Rakyat Malaysia tidak mempunyai budaya tersendiri.

Malaysia adalah sebuah negara bermasyarakat majmuk dengan orang-orang Melayu, Cina, India dan Bumiputra Sabah dan Sarawak membentuk populasi utama negara. Sebelum Malaysia dan Indonesia mencapai kemerdekaan di pertengahan abad ke-20, tidak pernah wujud sempadan politik antarabangsa di antara kedua-dua negara dan warga Nusantara bebas untuk bergerak dari satu kawasan ke kawasan yang lain di dalam Kepulauan Melayu.

Oleh kerana itu, terdapat banyak orang-orang Melayu Malaysia yang berketurunan Bugis, Jawa, Minang dan Batak dan berkongsi banyak persamaan budaya dengan orang-orang Indonesia menerusi tarian tradisional, makanan tradisi dan bahasa. Adalah tidak tepat bagi Indonesia untuk terus menerus menuduh Malaysia untuk ‘mencuri’ budaya Indonesia sedangkan golongan-golongan ini hanya mempraktikkan budaya yang serupa kerana mereka berkongsi susur galur keturunan yang sama.

Agak aneh kita tidak pernah mendengar China memprotes pengalaman budaya Cina yang diamalkan oleh masyarakat Cina Malaysia seperti Tarian Naga atau menyambut Tahun Baru Cina dan sama juga, kerajaan India tidak pernah membantah bagi masyarakat Tamil/India di Malaysia yang mempraktikkan amalan dan kepercayaan yang sama atau hampir sama dengan mereka di Tamil Nadu atau mana-mana wilayah di India.

4.  Majikan Malaysia memperlakukan pekerja Indonesia dengan kejam

Memang benar terdapat sebilangan kecil majikan Malaysia yang mengasari pekerja Indonesia mereka. Akan tetapi, ini bukanlah realiti sebenar yang berlaku. Peluang pekerjaan yang agak banyak di Malaysia juga banyak membantu menghasilkan pekerja migran yang berjaya mengubah taraf sosio-ekonomi mereka, atau ‘pahlawan devisa’, gelarannya di Indonesia.

Ini boleh dilihat dari bilangan pekerja haram dari Indonesia yang sanggup menyeberang Selat Melaka semata-mata untuk bekerja di Malaysia walaupun mereka tahu bahaya yang akan menimpa sekiranya mereka ditangkap.

Ini sekaligus menunjukkan di mata mereka Malaysia dilihat sebagai bumi emas yang menjanjikan kemakmuran. Sekiranya Malaysia ialah bumi kekejaman, kenapa mungkin mereka berbondong-bondong menempuh kesusahan datang ke mari?

5. Rakyat Malaysia menghina rakyat Indonesia menerusi gelaran ‘Indon’

Majoriti rakyat Indonesia sangat sensitif dengan gelaran ‘Indon’ yang sering digunakan oleh rakyat Malaysia. Walaupun gelaran ini dianggap penghinaan oleh sebahagian besar rakyat Indonesia, banyak rakyat Malaysia yang menganggapnya hanya sekadar kependekan daripada perkataan ‘Indonesia’, seperti Bangla untuk ‘Bangladesh’, Pinoy untuk ‘Filipina’, Aussies untuk ‘Australia’ dan Brits untuk ‘British’.

Memang benar kebanyakan rakyat Malaysia tidak tahu gelaran ini adalah suatu penghinaan. Penggunaan gelaran ini jauh sekali digunakan dengan niat untuk menghina rakyat Indonesia. Akan tetapi, memandangkan gelaran ini dibenci dan tidak disukai, adalah lebih baik untuk menggantikannya dengan ‘Indo’ ataupun ‘Indonesia’.

Kesimpulan

Sebenarnya terdapat lebih lagi persepsi yang boleh disenaraikan tetapi lima ini adalah yang utama yang perlu diperbetulkan dari masa ke semasa. Rakyat Malaysia dan rakyat Indonesia secara dasarnya adalah bersaudara. Walaupun dipisahkan oleh garis sempadan politik antarabangsa, jauh di sudut sanubari, mereka tetap dedaunan dari pohon yang sama.

Inilah masanya untuk rakyat Malaysia dan rakyat Indonesia meletakkan ke tepi perbezaan di antara mereka untuk mengelakkan pertikaian yang boleh merosakkan hubungan diplomatik di antara kedua-dua negara.

Mohd Hazmi Mohd Rusli (Ph. D) ialah seorang pensyarah kanan di Fakulti Syariah dan Undang-undang dan profesor pelawat di Sekolah Undang-undang, Far Eastern Federal University, Vladivostok, Rusia.


Kaedah Mencegah Kehamilan Pada Zaman Purba

Masyarakat moden pada hari ini mempunyai banyak pilihan bagi mencegah kehamilan dalam usaha merancang keluarga, walaupun rata-ratanya disalahgunakan ke jalan yang tidak sepatutnya.

Sebahagian daripadanya merupakan hasil inovasi terkini, namun ada juga yang sudah pun diamalkan sejak zaman purba lagi. Dalam artikel kali ini, kami cuba bawakan secara ringkas kaedah mencegah kehamilan yang diamalkan pada zaman silam.

PENGGUNAAN SARUNG PISANG

Salah satu alat pencegah kehamilan paling tua yang digunakan oleh manusia ialah penggunaan sarung pisang. Menurut sebahagian sejarahwan, gambaran terawal sarung pisang boleh dijumpai pada sebuah lukisan dinding gua di Grotte des Combarrelles, Perancis, yang berusia 13,000 tahun. Bagaimanapun, dakwaan tersebut hanya berdasarkan andaian semata-mata.

Sarung pisang terawal hakikatnya hanya hadir pada zaman yang lebih terkemudian, antaranya dari tamadun Mesir. Dalam makam Firaun Tutankhamun misalnya, dijumpai sarung pisang yang diperbuat daripada kain linen yang halus, Entah atas tujuan apa, ia turut dijadikan sebagai salah sebuah barang persemadiannya.

PENGGUNAAN UBAT PESARI

Penggunaan sarung pisang di Mesir Purba tidaklah semata-mata bertujuan mencegah kehamilan. Akan tetapi, fungsinya yang lebih utama adalah untuk mengelak dari jangkitan penyakit-penyakit tropika dan adakalanya, ia mempunyai tujuan-tujuan keagamaan. Apapun, amalan pencegahan kehamilan sememangnya wujud dalam tamadun Mesir Purba.

Contohnya, Papirus Perubatan Kahun yang ditulis sekitar tahun 1825 SM menyebutkan tentang penghasilan ubat paseri. Antara bahan yang digunakan adalah najis buaya. Campuran tersebut kemudian diproses sehingga menjadi ubat paseri, lalu dimasukkan ke dalam mahkota wanita. Di India dan Timur Tengah, penggunaan najis buaya digantikan dengan najis gajah.

Namun, penghasilan ubat pesari tidaklah mesti menggunakan bahan-bahan yang menjijikkan itu. Ada juga yang hanya menggunakan secebis kapas atau serat tumbuhan yang direndam di dalam pes buah akasia, madu, dan kurma. Tamadun-tamadun di sekitar laut Mediterranean pula sering menggunakan rendaman jus silfium. Silfium adalah sejenis tumbuhan yang tumbuh di pantai Cyrenaica (Libya moden). Cuma akibat penggunaan secara berlebihan, pokok silfium pupus.

MEMINUM CECAIR MERKURI

Walaupun pengambilan ubat pesari kurang, jarang, dan adakalanya langsung tidak meninggalkan sebarang kesan sampingan yang buruk, sebahagian masyarakat purba tetap juga memilih kaedah yang membahayakan. Tiada beban batu digalas, sarang tebuan sengaja dipulas.

Dalam tamadun China umpamanya, kaum wanita mereka ada yang sanggup menelan cecair merkuri bagi mengelakkan benih tumbuh di dalam rahim. Pengambilan cecair tersebut sememangnya efektif dalam menggugurkan kandungan, cuma ia mampu merosakkan organ-organ dalaman, menggagalkan fungsi jantung dan buah pinggang, merosakkan otak, dan yang paling membimbangkan, menyebabkan kema-tian.

KEPERCAYAAN-KEPERCAYAAN ANEH

Terdapat juga kaedah-kaedah pencegahan kehamilan yang melibatkan kepercayaan aneh. Masyarakat Eropah pada Zaman Pertengahan misalnya, meyakini bahawa kehamilan boleh diusir dengan penggunaan tangkal. Tangkal-tangkal ini kebiasaannya diperbuat daripada kantung benih cerpelai yang dipakaikan pada peha wanita. Kalau bukan kantung, mereka akan memakai kaki cerpelai di leher. Bagi masyarakat di Amerika Utara pula, mereka mengeringkan kantung benih memerang lalu merendamnya dalam a-rak. A-rak tersebut kemudiannya diminum.

Di Yunani pula sedikit berbeza. Mereka mencegah kehamilan hanya dengan membuang benih pasangan selepas berhubungan. Caranya, jika menurut Soranus (tabib Yunani), adalah dengan bersin sekuat hati, selain melompat ke belakang sebanyak tujuh kali. Walaupun kaedah-kaedah yang dianjurkannya mungkin dilihat tidak berasas dan tidak mampu mendatangkan sebarang kesan, Soranus merupakan seorang tabib yang dihormati pada zamannya.

TERJEMAHAN
Wu Mingren. (28 November 2017). Ancient Methods of Contraception – Even Tutankhamun Wore Protection. Ancient Origins.


Geopolitik 2017

Ini artikel terakhir saya bagi tahun 2017. Hujung-hujung tahun macam ni kenalah buat sedikit rumusan untuk “highlight” apa yang telah berlaku sepanjang tahun 2017 di pentas politik dunia.

1. HUBUNGAN KUASA-KUASA BESAR

Politik dunia masih bersifat “tripolar”, didominasi oleh 3 buah kuasa besar: Amerika Syarikat (US), China dan Rusia. Tahun ini, hubungan mereka bertiga kurang tegang berbanding tahun-tahun yang lepas. China dan Rusia mengambil pendekatan “wait dan see” dalam menyusun semula strategi dan langkah mereka ikut rentak Trump yang berada dalam tahun pertama presidensi.

2. AMERIKA SYARIKAT

Trump berjanji dasar luarnya akan mendahulukan kepentingan Amerika (“America First”). Dengan itu Trump menarik US keluar dari perjanjian-perjanjian yang dikatakan merugikan US: TPPA, Perjanjian Iklim Paris dan UNESCO. Ramai juga bimbang US tidak lagi mahu menggalas tanggungjawabnya sebagai penjamin keselamatan sekutunya di Eropah (NATO) dan di Asia Timur (Jepun dan Korea Selatan).

Tapi Trump tidaklah sejahil itu. Setakat ini logik tindakan Trump masih mengikut tradisi US sejak 1945, cuma kurang menekankan “multilateralism” dan “international order”. Trump don’t give a damn pasal UN atau international public opinion. Dari segi ini Trump ada persamaan dengan Richard Nixon (1969-1974) yang menamatkan sistem Bretton Woods secara unilateral. Trump juga seolah-olah meniru strategi “triangulation” Nixon untuk berurusan dengan Rusia dan China. Kejap baik dengan Rusia, kejap baik dengan China, tujuannya tidak lain untuk “divide and rule” pakatan China-Rusia. Cuma setakat ini belum lagi ada pertembungan kepentingan antara Rusia dan China yang boleh dieksploit oleh Trump.

Sepanjang tahun pertama presidensi Trump, Trump sering menyebut Iran dan Korea Utara sebagai ancaman utama kepada US, konsisten dengan dokumen “National Security Strategy” yang dilancarkan 3 hari yang lepas. Alasannya dua negara ini pemilik senjata pemusnah besar-besaran (WMD), tapi alasan yang tersirat adalah kedua-dua negara ini adalah sekutu penting Rusia dan China.

Kekurangan Trump ialah dia terlalu “domestic-driven”. Banyak keputusan dibuat berdasarkan pengiraan politik domestik, dan ini menyebabkan US “shoot itself on the foot”: tindakan menyerang Syria pada 7 April 2017 hampir merosakkan hubungan US-Rusia yang cuba diperbaiki oleh Trump, dan tindakan mengisytiharkan Jerusalem sebagai ibu negara Israel pada 6 Disember 2017 telah menjatuhkan kewibawaan US sebagai penimbangtara dalam proses perdamaian Israel-Palestin dan mencetuskan gelombang sentimen anti-Amerika yang baru.

3. CHINA

Sementara US merajuk seorang-seorang, China cuba mengisi tempat US dengan menonjolkan diri sebagai pemimpin sistem kapitalis global. Pada Januari 2017, Presiden Xi Jinping menjadi presiden China pertama yang menghadiri World Economic Forum dan memberi ucapatama. Pemimpin negara komunis merasmikan perhimpunan tahunan kapitalis sedunia, ironik betul. China terus menyediakan pelbagai “international public goods” menerusi One Belt, One Road (OBOR) dan Asian Infrastructure Investment Bank (AIIB), bukan untuk tujuan kebajikan, tapi untuk kepentingan geopolitiknya di benua Eropah-Asia (“Eurasia”).

Pada Oktober 2017, Xi dilantik semula sebagai presiden untuk 5 tahun lagi. Ini bermaksud Xi ada paling kurang 5 tahun lagi untuk mengejar impiannya untuk menghidupkan balik kegemilangan China sebagai “Middle Kingdom”.

4. RUSIA

Ini adalah tahun ketiga Rusia dikenakan sekatan oleh US dan EU setelah insiden Crimea tahun 2014. Setelah ditekan teruk pada tahun 2014 dan 2015, Rusia mula “making strong comeback”. Rusia berjaya menstabilkan kedudukan sekutunya Assad di Syria, memperbaiki hubungannya dengan Turki, menjalin kerjasama baru dengan Saudi, dan menyelesaikan masalah dengan Jepun mengenai Kepulauan Kuril. Ini bermakna Rusia berjaya memecahkan pengepungan US-EU.

Vladimir Putin ada cita-cita untuk menjadikan Rusia sebagai kuasa ulung di benua Eurasia, tapi untuk sementara ini, China telah mencuri “limelight” Rusia sebagai “Eurasian power”. Keutamaan Rusia sekarang adalah untuk menjaga kestabilan di “Near Abroad” (Blizhneye Zarubezh’ye), belum lagi cukup kekuatan untuk projek kuasa ke peringkat global.

5. EROPAH

Sejak Brexit tahun lepas, ramai menganggap riwayat Kesatuan Eropah (EU) bakal tamat pada tahun ini. Ahli politik populis seperti Geert Wilders dan Marine Le Pen menggugut untuk menarik Belanda dan Perancis keluar dari EU (“Nexit” dan “Frexit”). Kedua-dua Wilders dan Le Pen ditewaskan. Pelantikan Emmanuel Macron sebagai Presiden Perancis dan pelantikan semula Angela Merkel sebagai Kanselor Jerman memberikan sedikit sinar harapan kepada EU, namun EU masih dibelenggui oleh sentimen pemisahan seperti di Catalonia (Sepanyol) dan Veneto (Itali).

Walaupun retorik anti-imigran dihentikan di Eropah Barat, sentimen anti-imigran masih kuat di sebelah timur Eropah, dengan kemunculan Sebastian Kurz sebagai pemimpin Austria. Kini Austria, Hungary dan Poland telah mengambil pendirian yang bercanggah dengan EU. Sebuah EU yang berpecah belah akan menguntungkan Rusia yang masih dikenakan sekatan ekonomi oleh EU.

6. ASIA BARAT

Perang dingin antara Saudi dan Iran masih berterusan, malah semakin sengit. Blok Saudi-Mesir-UAE semakin kukuh, sementara Qatar cuba menjadi fleksibel dan tidak mahu terikat dengan ketuanan Saudi. Maka Qatar diboikot sejak 5 Julai 2017. Qatar masih survive malah berjaya membentuk “strategic alliance” dengan Turki dan Pakistan, menjadi Blok Ketiga dalam Timur Tengah.

Hampir 3 tahun Yaman berperang. Ali Abdullah Saleh, “culprit” utama yang mencetuskan perang telah dibunuh oleh Houthi pada 4 Disember 2017. Namun perang masih berlangsung antara Houthi (dikatakan disokong oleh Iran), kerajaan Hadi (disokong oleh Saudi) dan Al-Qaeda.

Perang saudara di Syria hampir selesai, kedudukan Assad bertambah kukuh. ISIS hampir jadi sejarah, ibu kotanya Raqqa jatuh pada 17 Oktober 2017. Penglibatan kaum Kurd dalam perang terhadap ISIS telah “emboldened” orang Kurd di Iraq dan mereka cuba membentuk negara sendiri menerusi referendum pada 25 September 2017. Perang serantau hampir meletus akibat kebimbangan Turki dan Iraq terhadap pemisahan wilayah yang didiami Kurd.

Sementara US tak sibuk pasal soal “human rights” di Timur Tengah, autokrat yang mempunyai hubungan strategik dengan US mengambil peluang untuk mengukuhkan kuasa masing-masing. Erdogan buat referendum bertarikh 16 April 2017 untuk jadi presiden selama yang boleh. Putera Mahkota Saudi, Mohammad bin Salman pula melancarkan “political purge” yang paling drastik dalam sejarah Saudi.

7. SEMENANJUNG KOREA

Kim Jong-un punya permainan makin level up. Dah ada bom hidrogen katanya. Tapi so far Kim dan Trump hanya main perang mulut dan perang psikologi saja. Ugutan Kim untuk menyerang pengkalan tentera US di Guam tak jadi. Sebenarnya Kim tidak berminat untuk berperang, dia cuma nak mempertahankan keselamatan rejimnya secara “deterrence” dan “brinkmanship”, atau dengan kata lain, guna senjata nuklear untuk menghalang US menyerang Korea Utara.

Namun begitu, Korea Selatan tetap berjaga-jaga. Seoul itu 50 km daripada sempadan Korea Utara je beb. Ujian peluru berpandu Korea Utara menyebabkan Presiden Korea Selatan, Park Geun-hye memasang sistem Terminal High Altitude Area Defense (THAAD) di Korea Selatan pada Mac 2017. China tersinggung kerana THAAD menggugat kepentingan strategik China. Walaupun Park meletak jawatan akibat skandal, presiden baru iaitu Moon Jae-in tidak mengubah keputusan tersebut. The stake is too high.

Di seberang laut, Shinzo Abe dilantik semula sebagai PM Jepun sehingga 2021. Abe ada cita-cita untuk meminda Perlembagaan Jepun bagi membolehkan Jepun membangunkan tentera dan senjata ofensif yang tersendiri. Maharaja Akihito (seorang yang menentang pemindaan Perlembagaan) pula akan turun takhta pada 2019. Ini bermaksud Abe ada peluang untuk “rearm” Jepun atas alasan ancaman Korea Utara. Sekiranya Abe berjaya, keadaan di Asia Timur akan bertambah tegang.

8. ASEAN & LAUT CHINA SELATAN

Tahun ini ASEAN menyambut ulang tahun ke-50. Walaupun dikritik sebagai “talk shop”, tahun ini ASEAN menampakkan progress terutamanya dalam isu Laut China Selatan (LCS). Presiden Filipina, Rodrigo Duterte selaku Pengerusi ASEAN mengambil langkah “non-confrontational” terhadap China dalam isu tuntutan bertindih Kepulauan Spratly. Kini keadaan LCS kurang tegang, malah China juga bersetuju untuk menubuhkan satu kod tingkah laku (COC) bersama ASEAN. Berbanding dengan Obama, Trump kurang menekan China pasal isu LCS, jadi ASEAN pun tak perlu tersepit antara China dan US.

9. MALAYSIA

Dengan izin-Nya, tahun 2017 ialah tahun negara kita menyambut ulang tahun ke-60 sebagai sebuah negara berdaulat (“sovereign nation”). Selain insiden Korea Utara Mac 2017, tahun ini tahun yang berhasil dalam diplomasi. Malaysia terus mengamalkan “the art of hedging” yang membolehkan Malaysia menjalin hubungan baik dengan kedua-dua US dan China dan kedua-dua Saudi dan Qatar. Malaysia juga terus bertindak sebagai suara umat dalam isu Rohingya dan Jerusalem, walaupun platform yang sedia ada seperti OIC tidak cukup untuk mengatasi masalah secara menyeluruh.


Myspace: Keagungan Dan Kejatuhan

MySpace adalah media sosial yang diilhamkan oleh sekumpulan pekerja pemasaran Internet, eUniverse pada 2003.

Idea itu lahir daripada Chris DeWolfe, Brad Greenspan, Tom Anderson dan Josh Berman. Mereka melihat perkembangan pesat pada friendster.

eUniverse ada data 20 juta pengguna internet dalam database mereka.

Jadi kenapa mereka tidak mahu menggunakan kelebihan syarikat mereka untuk mewujudkan soc-med sendiri?

>> 10 Hari Dan MySpace

Selepas hanya 10 hari berkumpul menggembleng tenaga dan memerah idea, MySpace dilancarkan.

Pada awalnya, ia hanya digunakan di kalangan pekerja-pekerja eUniverse.

DeWolfe menjadi CEO yang pertama. Manakala legend Tom Anderson (korang mesti kenal) adalah Presiden.

>> MySpace terus berkembang

Selepas berjaya memperbaiki beberapa features ketika digunakan hanya di kalangan pekerja eUniverse.

Myspace dilancarkan ke umum pada Januari 2004.

Asas kepada MySpace adalah konsepnya berbentuk perkongsian hiburan di antara pengguna.

Pengguna juga boleh berinteraksi di antara satu sama lain.

Pada masa ini, mana-mana new users akan automatik terus rakan pertama mereka adalah Tom Anderson. Ingat tak rupa wajahnya di profile?

Tidak sampai sebulan, MySpace sudah ada sejuta pengguna. 11 bulan kemudian mereka ada 5 juta unique visitors.

Menjadikan ia sebagai media sosial yang paling berpotensi di mata pelabur.

Viacom kemudian cuba membida MySpace.

Tetapi yang mengejutkan News Corp menawarkan harga lebih tinggi, iaitu $580 juta.

Pada ketika itu nilai MySpace diletakkan pada paras $327 juta. Jauh tak bezanya dengan bidaan News Corp?

>>No.1 Di dunia

Selepas pegambilalihan itu, MySpace dibangunkan sebagai social media no.1 dunia.

Pada Julai 2006, MySpace menjadi media sosial media paling berpengaruh mengatasi Friendster.

80% daripada trafik media sosial adalah dari MySpace.

Munculnya Facebook menjadi pesaing terbaru MySpace. Facebook berkembang pesat.

Namun kemuncak kepada penggunaan MySpace adalah pada Disember 2008 apabila 76 juta unique users di USA.

MySpace menjadi media sosial yang penting kepada ramai pihak terutama sekali kepda industri muzik.

Ramai artis amateur menjadi profesional kerana platform MySpace.

Untuk artis yang sudah terkenal serta syarikat rakaman mereka menjadikan MySpace sebagai medium penting mengukuhkan lagi publisiti mereka.

Platform MySpace sangat menyokong penstriman muzik. Siap ada button auto music play

Pada sekitar 2007 dan 2008, MySpace hanya memiliki feature seperti laman profile utama, design dan beberapa feature asas.

Pada 2010, MySpace melakukan rombakan pada features mereka. Banyak features baru ditambah termasuk game, muzik, dan video.

>> Fasa penurunan

Ramai berpendapat, apabila De Wolfe meletakkan jawatan sebagai CEO pada April 2009 sebagai titik tolak kepada kejatuhan MySpace.

Segala yang berkaitan dengan MySpace telah merudum.

Perjanjian $900 juta untuk tempoh 3 tahun dengan google juga dikatakan menjadi punca MySpace semakin jatuh.

Akibat perjanjian itu, MySpace semakin banyak iklan dan tumpuan lebih kepada komersil berbanding dengan memberikan kemaskini yang menarik kepada pengguna.

Pengguna merungut kerana loading time yang teruk.

Tidak dinafikan, peningkatan pengguna facebook juga menjadi punca.

Tetapi sebagai ‘otai’ dalam social media, MySpace seharusnya ada pelan mereka tersendiri.

Facebook lebih ringan dan memberikan pengguna lebih kepuasan dalam media sosial.

Pengerusi News Corp merangkap CEO , Rupert Murdoch, kecewa apabila MySpace gagal memenuhi ekspektasi.

Pada June 2011, MySpace dijual kepada Specific media hanya dengan harga $35 juta, kira-kira 6% daripada amaun yang dibayar Murdoch 6 tahun lalu.

Ia seperti bukan ‘lelong’, ia dah seperti harga, dah tak kuasa nak simpan lama-lama.

Rupert Murdoch melabel pembelian MySpace sebagai satu kesilapan besar dalam karier beliau.

Pada September 2015, MySpace yang sebelum ini menjadi no.1 di dunia dan USA telah jatuh ke rangking 1,643 di USA dan 1,913 di dunia.

Myspace terus jauh di hati peminat mereka apabila mereka tidak ada usaha lebih aktif dalam memperbaiki laman tersebut.

Ads dan spam berlambak. Semakin hari orang semakin sukakan rupa bentu minimalis seperti facebook berbanding dengan MySpace yang agak crowded bagi sesetengah orang.

Dahulunya mungkin orang suka kerana zaman remaja belasan tahun. Apabila masuk ke alam lebih tua ramai yang sukakan benda lebih simple dalam media sosial.

MySpace juga sangat longgar ke atas users mereka yang teruk. Ada banyak aduan daripada users tentang beberapa users yang abusive di dalam MySpace namun pihak MySpace buat derk.

Lainlah facebook, aku post pasal raver pun budak raver report tak sampai seminggu setel akaun aku kena.

MySpace yang sebenar boleh dikatakan sudah mati.

MySpace yang ada sekarang ni dimiliki oleh Time Inc. Dan ia bukanlah seperti yang dahulu.

>> Rumusan

Ini adalah contoh apabila anda terlalu memikirkan soal keuntungan dan melupakan kehendak users.

MySpace gagal kerana ramai yang menguruskannya hanya melihat ia tempat letak iklan.

Komplen dan kehendak pengguna tidak dititikberatkan.

Daripada laman sosial yang bernilai $900 juta, ia menjadi laman sosial yang dianggap satu kesilapan oleh Google.

Nota Editor: Artikel ini dinaikkan selepas mendapat izin pemilik artikel iaitu Axello Axel.


Nabi Ibrahim Menghidupkan Burung Yang Telah Mati

Kita semua meyakini bahawa suatu saat nanti kita semua pasti akan kembali dibangkitkan setelah mati untuk menerima balasan terhadap segala perbuatan yang telah kita lakukan. Kita percaya bahawa Allah berkuasa untuk menghidupkan kita semula dalam bentuk seperti sediakala sekalipun jasad kita telah hancur dimamah bumi. Tetapi pernah tak kita terfikir tentang bagaimana cara Allah menghimpunkan segala tulang, daging, organ dan segala yang ada pada badan kita ini setelah ianya hancur? Perkara ini dijelaskan oleh Allah dalam Surah al-Baqarah pada ayat ke-260.

Allah s.w.t. telah menceritakan kisah Nabi Ibrahim a.s.  yang pada satu ketika meminta kepada Allah supaya ditunjukkan kepada baginda tentang bagaimana caranya Allah akan membangkitkan makhluk yang telah mati di hari kiamat kelak. Baginda bersabda, “Ya Rabbku, perlihatkanlah kepadaku bagaimana Engkau menghidupkan sesuatu yang telah mati.” Permintaan ini bukan bermakna Nabi Ibrahim meragui kekuasaan Allah, sebaliknya kerana baginda ingin melihat sendiri proses kebangkitan makhluk yang telah mati. Baginda ingin tahu bagaimana jasad manusia yang telah hancur, boleh dibangkitkan seperti sediakala di akhirat nanti.

Allah bertanya kepada Nabi Ibrahim, “Belum percayakah kamu?” Daripada soalan Allah ini barulah kita dapat fahami tentang keadaan sebenar Nabi Ibrahim. Baginda bertanya bukanlah kerana ragu-ragu, sebagaimana Allah bertanya bukanlah kerana tidak tahu. Tetapi kesemuanya ini berlaku adalah sebagai iktibar buat kita semua. Baginda menjawab, “Bahkan aku mempercayai, tetapi supaya hatiku menjadi tenang.” Maknanya, baginda ingin melihat supaya dapat fahami dengan lebih mendalam berkenaan proses menghidupkan sesuatu yang telah mati. Percaya, baginda memang percaya. Yakin, baginda memang yakin. Tetapi bagaimana caranya?

Para ulama mengatakan bahawa baginda ingin meningkatkan tahap keyakinan hati baginda, daripada ‘ilmul yaqin’ kepada ‘ainul yaqin’. Ilmul yaqin itu adalah keyakinan berdasarkan ilmu atau teori. Manakala ainul yaqin itu adalah keyakinan yang diperolehi apabila perkara itu telah jelas di hadapan mata, dan sudah pastinya ia dapat menambahkan keimanan yang sedia ada. Umpama saintis yang mengkaji sesuatu lalu dibuat beberapa teori, apabila teori itu berjaya dibuktikan dan menjadi fakta saintifik, maka bertambah yakinlah saintis itu dan dapat meyakinkan orang lain pula.

Allah menjawab, “Ambil empat ekor burung, maka cincangkanlah kesemuanya. Lalu letakkan setiap satu bahagian burung itu di atas setiap bukit. Kemudian serulah kesemuanya, nescaya mereka datang kepadamu dengan pantas.” Di sini, para ulama berbeza pendapat dalam memahami kalimat ‘fasurhunna ilaika’ sama ada ia bermakna ‘potong’, ‘ikat’ atau ‘jinak’. Maka Nabi Ibrahim pun menyahut seruan Allah ini dengan mengambil empat ekor burung, lalu menyembelihnya. Apabila burung-burung tersebut telah mati, baginda mencincang daging-dagingnya dan mencampurkan kesemuanya menjadi satu.

Setelah itu, baginda meletakkan sedikit demi sedikit bahagian daging cincang itu di atas beberapa buah bukit. Secara literal kita dapat fahami bahawa semestinya bukit itu berjumlah empat buah. Namun ada juga ulama yang mempunyai pandangan berbeza dengan mengatakan bahawa jumlahnya adalah tujuh buah bukit. Ulama juga berbeza pendapat mengenai empat ekor burung tersebut tentang spesisnya. Tetapi lebih baik untuk kita tak fikir dan tak bincang pun tentang perkara itu kerana jika betul ia penting, maka sudah pasti Allah menerangkannya dalam ayat tersebut.

Setelah diletakkan di atas beberapa buah bukit yang berbeza, Nabi
Ibrahim kemudian menyeru burung-burung tersebut. Lalu dengan izin Allah,
daging, bulu dan darah burung-burung itu berpisah daripada campuran tadi lalu
bergabung dengan bahagian badan yang asal sehingga menjadi bentuk burung
seperti sediakala, sehingga kembalilah empat ekor burung berterbangan kembali
kepada Nabi Ibrahim.

Namun bagi ulama yang mentafsirkan kalimah di atas itu tadi sebagai ‘jinak’, maka kisah ini perlu difahami dengan cara yang berbeza. Iaitu Nabi Ibrahim diminta untuk membela dan memelihara empat ekor burung sehingga kesemuanya menjadi jinak. Lalu setiap seekor burung itu diletakkan di atas empat buah bukit yang berbeza. Setelah itu, Nabi Ibrahim pun menyeru mereka dari kejauhan. Maka kerana rindukan dan taat kepada tuan yang telah menjaga mereka, maka burung-burung itu pun terbang dengan pantas kembali kepada Nabi Ibrahim.

Mana satu tafsiran yang lebih tepat? Hanya Allah yang tahu. Kisah yang pertama menunjukkan kepada kita tentang mukjizat yang Allah kurniakan buat para Nabi. Manakala kisah kedua pula bermain dengan logik akal tanpa melibatkan mukjizat. Namun begitu, kesimpulan daripada kisah tersebut tetap sama iaitu Allah berkuasa menghidupkan sesuatu yang telah mati, dan Allah telah menunjukkan caranya kepada Nabi Ibrahim a.s. supaya baginda bertambah yakin. Sama ada secara literal iaitu kesemua makhluk yang telah hancur, Allah mampu untuk mengembalikan semuanya kepada tubuh masing-masing sehingga menjadi seperti bentuk yang asal, ataupun secara kiasan iaitu sebagaimana burung yang telah jinak, Allah berkuasa untuk mengembalikan manusia kepada Tuhannya.

Maka daripada kejadian tersebut, sudah pasti bertambahlah keyakinan Nabi Ibrahim a.s., dan kita pun dapat memahami bagaimana proses tersebut akan berlangsung. Secara peribadi, penulis memilih pandangan yang pertama kerana ia sesuai dengan pandangan majoriti ulama bahawa burung-burung itu memang telah mati kemudian dihidupkan. Namun penulis juga menghormati pandangan kedua yang juga kuat iaitu burung itu kembali kepada Nabi Ibrahim kerana ia jinak, sama seperti roh yang akan kembali kepada tubuh masing-masing lalu menuju Tuhan yang telah menciptakannya.

[Sirah adalah
untuk difahami dan dijadikan iktibar, bukan untuk diperdebatkan dan
menyalahkan]

RUJUKAN:

HAMKA (1982), Tafsir
al-Azhar, Pustaka Panjimas: Jakarta

Ismail Ibnu
Kathir (2013), Kisah Para Nabi, Klang Books Centre: Selangor

Ismail Ibnu
Kathir (2003), Tafsir Ibnu Kathir, Pustaka Imam Syafie: Jakarta


Blobfish Dari Laut Dalam: Hodohkah Aku?

Saya yakin, pasti ramai di kalangan anda semua yang pernah melihat gambar haiwan yang memiliki paras rupa yang sangat aneh ini. Dan anda juga mungkin tidak pernah langsung menyaksikan gambar haiwan ini semasa ia berada di habitat asalnya.

Tahukah anda bahawa, haiwan ini telah dinobatkan sebagai “haiwan yang memiliki rupa terhodoh dalam dunia”? ‘Anugerah’ tersebut didapatkan melalui undian dalam talian yang dianjurkan oleh “Ugly Animal Preservation Society” (UAPS) yang berpusat di England.

Bagaimanapun, niat UAPS bukanlah sekadar suka-suka untuk menghina dan menjadikan rupa fizikal haiwan yang terlibat sebagai bahan gelak tawa manusia semata-mata. Mereka sebenarnya ingin mempertingkatkan kesedaran masyarakat terhadap ancaman kepupusan yang dihadapi oleh pelbagai spesies haiwan pada masa kini, terutamanya bagi haiwan-haiwan ‘hodoh’.

Ini kerana, satu bancian yang dijalankan mendapati bahawa, manusia berasa ‘lebih dekat’ dan mudah bersimpati terhadap haiwan yang memiliki paras rupa yang lebih dikenali dan comel berbanding haiwan-haiwan yang ‘hodoh’ dan dianggap tidak signifikan,

Namun disebalik paras rupa fizikalnya yang ‘hodoh’, kebolehan luar biasa telah dikurniakan Tuhan kepada makhluk ini, dan ia lebih menarik untuk sama-sama kita pelajari dan memperoleh pengajaran daripadanya.

Bak kata mat saleh;

“Don’t judge a book by it’s cover.”

Mengenali Blobfish

Haiwan ini adalah sejenis ikan. Ya, ia adalah ikan laut dalam (“deep sea fish”) yang dikenali sebagai Blobfish. Blobfish adalah ikan dari keluarga Psychrolutidae. Terdapat 9 genera, dan 40 spesies berbeza bagi ikan yang tergolong di dalam keluarga ini.

Blobfish menjadikan perairan lautan Atlantik, India, dan Pasifik sebagai habitatnya. Kebiasaannya, ia dapat ditemui di kedalaman 300 sehingga 1700 meter. Bagaimanapun, blobfish dewasa pernah ditemui menetap di dasar laut, iaitu di kedalaman sehingga 2800 meter!

Kebolehan Blobfish

Tekanan dari persekitaran membunuh yakni laut dalam, memaksa Blobfish beradaptasi dengan lebih ekstrem, dan ia adalah seperti berikut:

– Tahan Tekanan.

Laut dalam mempunyai tekanan yang sangat dahsyat. Teknologi manusia seperti kapal selam perang kelas Ohio milik Amerika Syarikat dan kelas Akula milik Rusia yang paling maju dan berteknologi nuklear sekalipun, tidak berkeupayaan untuk menyelam melepasi 1000 meter. Tetapi bagaimana blobfish boleh hidup?

Ikan secara umumnya, mempunyai satu organ yang dikenali sebagai “pundi renang”. Kalau pernah siang ikan, kita akan perasan pembentukan seakan belon yang berwarna putih ketika buang perut ikan? Itulah pundi renang, dan ia boleh dimampatkan.

Fungsi pundi ini adalah untuk mengawal daya apung ikan tersebut ketika berenang sama ada untuk ke timbul atau menuju ke atas, atau untuk tenggelam ke bahagian dalam. Sama macam fungsi “ballast tank” kapal selam kan?

Walau bagaimanapun, bagi ikan yang menetap di laut dalam, mempunyai pundi ini sebenarnya satu kekurangan dan tidak praktikal. Kerana dalam tekanan yang kuat, ia menyukarkan ikan tersebut untuk memasukkan dan mengeluarkan gas atau udara dari pundi tersebut. Dan blobfish tiada pundi renang ni!

Kita mesti tertanya, macam mana pula blobfish tenggelam atau timbul?

Blobfish dilengkapi dengan tubuh badan yang sangat istimewa. Ini kerana, sebahagian besar komposisi sel dan organnya terdiri daripada air. Ini membuatkan tubuh blobfish mempunyai ketumpatan yang sama seperti air di sekelilingnya. Seterusnya memberikan blobfish daya apung yang ‘neutral’, bermaksud ia tidak tenggelam dan tidak timbul. Perkara ini juga lah yang membuatkan blobfish kelihatan seperti jeli atau agar-agar.

– Kawalan Penggunaan Tenaga.

Hidup di laut dalam yang tidak menerima pendedahan cahaya matahari, bermakna kawasan ini kurang tumbuhan-tumbuhan dan ikan-ikan kecil lain yang boleh menjadi mangsa atau sumber makanan (tenaga) mudah kepada ikan-ikan pemangsa seperti blobfish.

Kekurangan sumber makanan ini memerlukan hidupan laut dalam dan blobfish untuk mengawal atau mengatur tenaganya dengan lebih efisien. Oleh itu, blobfish beradaptasi untuk tidak mempunyai otot dan tulang yang tumpat dengan kalsium, kerana kedua-dua komponen ini menggunakan banyak tenaga untuk digerakkan.

Selain itu, ia menjalani kehidupan dengan sangat perlahan dan hanya bergerak atau berenang bila perlu sahaja, demi untuk menjimatkan penggunaan tenaga. Strategi blobfish mencari makanan pula, ia hanya perlu menunggu makanan dari zon yang berada dekat permukaan laut atau mangsa yang malang untuk berenang memasuki ke dalam mulutnya.

– Panjang umur.

Kekurangan sumber makanan seperti yang dinyatakan di atas juga memerlukan hidupan laut dalam dan blobfish ini untuk memperlahankan proses tumbesaran, pembiakan dan penuaan. Menurut pakar, blobfish mempunyai umur yang sangat panjang, yang mana ia boleh mencapai umur 130 tahun!

RUJUKAN:

Helfman, Gene S. Bruce B. Collette, Douglas E. Facey, Brian W. Bowen. The Diversity of Fishes: Biology, Evolution and Ecology Second Edition. Wiley Blackwell. (2009).

Gomon, M.F. 2008. Family Psychrolutidae, p. 523-524. In Gomon, M.F., D.J. Bray & R.H. Kuiter. Fishes of Australia’s southern coast. New Holland Press & Museum Victoria, 928 pp.

Jackson, K.L. & J.S. Nelson. 2006. Ebinania australiae, a new species of fathead sculpin from southern Australia (Scorpaeniformes: Psychrolutidae). Records of the Australian Museum 58: 37-42.

Nelson, G.S. (1999). Family Psychrolutidae. pp. 2427–2428 in Carpenter, K.E. & Niem, V.H. (eds) The Living Marine Resources of the Western Central Pacific. FAO Species Identification Guide for Fisheries Purposes. Rome : FAO Vol. 4, pp. 2069–2790.

Nelson, J.S. (1977). Fishes of the southern hemisphere genus Neophrynichthys (Scorpaeniformes : Cottoidei), with descriptions of two new species from New Zealand and Macquarie Island. J. Roy. Soc. N.Z. 7(4): 485–511, figs. 1–11.

Paxton, J., J.E. Gates & D.F. Hoese 2006. Family Psychrolutidae. In Hoese, D.F., D.J. Bray, G.R. Allen, J.R. Paxton, P.L. Beesley & A. Wells. Zoological Catalogue of Australia. Volume 35. Fishes. CSIRO Publishing & ABRS. 3 volumes.


Pertapa Penghuni Gua Ni Pun Ambil Vaksin!

20 tahun yang lalu, seorang lelaki Serbia bernama Panta Petrovic memilih duduk di sebuah gua di sebuah kawasan pergunungan Stara Planina di selatan negara itu. Hasratnya hanya satu, cuba mengelak daripada sebarang hubungan dengan masyarakat. Sekali-sekala sahaja dia pergi ke bandar berhampiran untuk mencari sisa makanan dalam tong sampah.

Tetapi dalam satu lawatan ke Pirot, Petrovic mendapat tahu pandemik Covid-19 sedang melanda seluruh dunia termasuk bandar kelahirannya itu. Selepas mendapat tahu vaksin boleh diambil, dia segera mengambilnya dan menggesa orang lain melakukan perkara sama.

Bila ditemubual oleh agensi berita AFP, dia melihat virus Covid-19 tidak memilih siapa mangsanya. Dan lambat laun, ia akan datang menjangkiti dirinya jika Petrovic tidak berhati-hati. Gua yang menjadi kediamannya sejak 20 tahun lepas hanya boleh diakses melalui tangga tinggi. Perabotnya berupa tab mandi lama yang ditukar fungsi sebagai tandas, beberapa buah bangku dan timbunan jerami sebagai katil.

Petrovic turut memberitahu sebelum ini dia bekerja sebagai buruh baik di Serbia dan luar negara. Dia pernah berkahwin beberapa kali tetapi kesemua perkahwinan yang dibina berakhir dengan perceraian. Turut dikenali sebagai pencinta alam, Petrovic mendapati masanya di belantara memberinya kebebasan yang tidak pernah dirasakan bila berada di tengah-tengah masyarakat.

Dia merasakan kehidupan di bandar dan interaksi dengan orang lain sebagai menyusahkan. Dan itu mendorongnya menghargai kehadiran teman-teman berupa haiwan-haiwan peliharaanya semasa di situ. Tetapi berikutan ancaman binatang buas, kebanyakan haiwan peliharaannya ditempatkan di sebuah kandang yang dibinanya di pinggir bandar.

Antara haiwan yang dipeliharanya ialah beberapa ekor ayam, beberapa ekor kambing, 30 ekor anjing dan kucing serta seekor babi hutan bernama Mara. Mara diselamatkan Petrovic dari belukar lapan tahun lepas semasa ia masih kecil dan diberi susu sehingga ia kembali pulih.

Kini, babi seberat 200 kg itu tidak segan makan epal yang ditawarkannya dan suka bergolek dalam anak sungai. Baginya, Mara memberinya kegembiraan yang tidak dapat dijual beli dengan apa-apa pun.

Walaupun duduk di kawasan belantara, Petrovic turut mendapat elaun kebajikan kerajaan. Selain itu, dia turut mendapat sumbangan wang dan makanan diperlukan untuk menjaga keperluan haiwan-haiwannya itu. Selepas vaksin disediakan di bandar berhampiran, dia segera pergi dan mengambilnya tanpa perasaan ragu-ragu.

“Virus ini tidak memilih, bila tiba masanya, akan datang ke gua saya juga,” ulasnya ketika mengambil vaksin.

Bila ditanya tentang pandangannya tentang golongan anti-vaksin, Petrovic menyifatkan kebimbangan mereka tentang vaksin sebagai mengarut. Baginya, dengan mengambil vaksin, ia dapat mengurangkan risiko jangkitan dan kematian akibat Covid-19. Malah, Petrovic tidak teragak-agak mahu mengambil dos tambahan sekiranya ditawarkan oleh perkhidmatan kesihatan dan menggesa warga Serbia lain untuk mengambil vaksin.

Sebelum berpindah ke kawasan belantara, dia menggunakan seluruh wang yang ada padanya ketika itu sebagai dana untuk membiayai tiga buah jambatan di bandar berkenaan. Bila ditanya mengapa dia berbuat demikian, Petrovic melihat wang sebagai satu sumpahan dan lebih banyak merosakkan manusia daripada membahagiakannya.

RUJUKAN:

AFP. (2021). Serbian cave hermit gets Covid-19 vaccine, urges others to follow. The Straits Times.

Sumber gambar: AFP


Al-Quran Buku Paling Laris Abad Ke-18 Amerika

Tidak ramai tahu, agama Islam sudah berakar umbi di Amerika Syarikat sekurang-kurangnya sejak beberapa abad yang lalu. Keadaan ini berlaku menerusi hamba-hamba berdarah Afrika yang dibawa ke negara Uncle Sam itu untuk diperdagangkan dan dipaksa bekerja dalam keadaan yang menyedihkan. Tetapi siapa sangka Kalamullah atau al-Quran terjemahan amat popular dalam kalangan penduduk Protestan di England dan koloni Amerika Syarikat pada abad ke-18 dengan salah seorang pemiliknya ialah salah seorang pengasas Amerika, Thomas Jefferson.

Awal tahun ini, ia menjadi tumpuan berita apabila Ahli Kongres Rashida Tlaib mengumumkan mahu menggunakannya semasa upacara angkat sumpahnya. Walaupun beliau kemudian menggunakan al-Quran kepunyaannya semasa upacara angkat sumpah, al-Quran milik Jefferson bukan pertama kali digunakan semasa upacara berkenaan. Ia digunakan buat kali pertama pada tahun 2007 semasa upacara angkat sumpah Ahli Kongres pertama beragama Islam, Keith Ellison.

Tetapi mengapa minat orang ramai terhadap al-Quran sangat meluas pada abad itu? Menurut Profesor Denise A. Spellberg, seorang profesor sejarah dari Universiti Austin, ini berlaku atas dasar ingin tahu mereka terhadap Islam terutamanya Kalamullah itu. Beliau berkata, “Mereka melihat al-Quran itu sebagai satu kitab perundangan dan sebagai cara memahami Muslim di mana mereka mempunyai interaksi dan hubungan yang rapat dan konsisten termasuk sebahagian jajahan Empayar Turki Uthmaniyyah di Afrika Utara. Justeru, tidak hairanlah mengapa Jefferson membeli al-Quran terjemahan itu pada tahun 1765 semasa mempelajari undang-undang bagi memahami sistem perundangan Uthmaniyyah.

Dan terima kasih kepada kajian dan minatnya itu juga, ini mungkin mempengaruhi matlamat asalnya semasa mengeluarkan Statut Kebebasan Beragama Virginia. Statut tersebut merupakan satu jaminan perlindungan kebebasan beragama dari pelbagai agama termasuk Muslim seperti dinyatakan dalam buku autobiografinya. Tetapi perlu diingat, cadangan ini masih lagi bersifat teori bagi beliau. Ini kerana kebanyakan orang Eropah tidak sedar pengaruh Islam bukan terhad setakat wilayah jajahan Uthmaniyyah tetapi meliputi kerajaan-kerajaan lain yang bukan di bawah kawalan empayar itu. Ini bermakna mereka tidak sedar orang-orang yang mereka dagangkan dan perhambakan itu sebenarnya penganut agama yang mereka kaji itu.

Ada sejarah di sebalik terjemahan al-Quran milik Jefferson itu. Terjemahan al-Quran itu merupakan hasil kerja seorang peguam British bernama George Sale. Terjemahan yang dihasilkan Sale merupakan terjemahan pertama al-Quran dari Bahasa Arab ke Bahasa Inggeris dan terus kekal menjadi rujukan terjemahan al-Quran menjelang akhir abad ke-19. Dalam pengenalan terjemahannya itu, Sale mendedahkan terjemahannya itu bertujuan mengajar orang Protestan untuk berhujah dan memperlekeh kredibiliti Kalamullah. Dari segi teori, ia memang sepatutnya digunakan untuk tujuan pendakyahan.

Tetapi menurut Spellberg, aktiviti pendakyahan hanya berlaku di Timur Tengah dan Afrika pada akhir abad ke-19. Dan bagi orang-orang sezaman Jefferson, mereka tidak melihat ia sebagai bahan perbahasan agama. Tetapi sebaliknya, mereka melihat ia sebagai satu cara untuk mengenali agama syumul dan murni itu. Maka tidak hairanlah semasa abad ke-18, ia dianggap antara buku yang paling laris jualannya di sebalik 200 muka halaman pengenalan yang disediakan Sale.

Dan melihat kepada signifikannya al-Quran ini kepada sejarah Amerika Syarikat dan kaitannya dengan salah seorang pengasas negara itu, maka tidak hairanlah mengapa Ellison dan Rashida memilih mahu menggunakannya. Menurut Spellberg, al-Quran milik Jefferson itu bukan saja menegaskan bahawa agama Islam itu mempunyai sejarah yang panjang di negara Uncle Sam itu. Tetapi pada masa sama, ia juga menunjukkan bahawa ia juga merupakan agama orang Amerika.

RUJUKAN:

Little, Becky. (2019). Why the Quran Was a Bestseller Among Christians in 18th Century America. History. https://www.history.com/news/thomas-jefferson-quran-rashida-tlaib-keith-ellison


Kubu Merah Delhi: Simbol Kemegahan Islam Di Bumi Hindi

Sudah menjadi satu kelaziman untuk sesebuah bangunan kebudayaan diangkat sebagai simbol negara. Misalnya Menara Eiffel di Perancis, piramid di Mesir, dan Kubu Merah di New Delhi, India. Kubu Merah yang turut dikenali sebagai Lal Qal’ah merupakan pusat pentadbiran India selama berkururun-kurun dan ia masih dijadikan sebagai sebuah simbol kekuasaan. Tapak Warisan Dunia UNESCO yang satu ini kaya dengan sejarah dan menyimpan banyak khazanah arkeologi. Ia amat masyhur baik dalam kalangan warga tempatan mahupun pelancong asing.

SEJARAH KUBU MERAH YANG DRAMATIK

Pada kurun ke-12 Masihi, buat pertama kalinya sebuah kubu didirikan di tapak tersebut. Namun, Kubu Merah hanya dibangunkan pada 1630an atas perintah Maharaja Mughal, Shah Jahan dan seni binanya direka oleh Ustad Ahmad Lahori, iaitu jurutera sama yang menghasilkan rekaan Taj Mahal. Kubu ini kemudiannya dijadikan sebagai pusat bagi Delhi Lama.

Kubu ini dilengkapi dengan istana dan kediaman peribadi maharaja, di mana ia dihuni oleh keluarga diraja dan para pegawai Mughal. Perbendaharaan empayar jua disimpan di sini, termasuklah hasil-hasil seni, simpanan emas dan batu-batu permata. Pada era Mulhi-ud-Din Muhammad atau lebih masyhur sebagai Aurangzeb, saiz Kubu Merah diperluaskan lagi.

Sesudah memasuki tahun 1700M, Empayar Mughal mula mengalami kemunduran. Pada tahun 1739, Nadir Shah yang merupakan Shah Iran, menyerang Delhi dan menjarah istana serta merompak Takhta Burung Merak. Selepas berlakunya Pertempuran Panipat Ketiga, Marathas menakluki kota. Pun begitu, New Delhi tetap dikuasai oleh Maharaja Mughal walau hanya pada nama. Kemudian berikutan meletusnya Perang Maratha, British mengambil-alih New Delhi dan menggunakan kubu ini sebagai pusat pentadbiran mereka di rantau berkenaan.

Semasa berlakunya Pemberontakan India (1857-1859), pihak pemberontak berjaya menguasai kota ini dan maharaja Mughal terakhir yang mendiami kota tersebut diangkat sebagai simbol pemberontakan. Namun, kota berkenaan berjaya direbut semula oleh British dan wangsa terakhir Mughal kemudiannya dibuang negeri. Kubu Merah dijadikan sebagai simbol kekuasaan British Raj, dan beberapa bahagian bangunannya yang mengalami kerosakan akibat pember*ntakan dibaik-pulih.

Beberapa perbicaraan politik yang penting juga pernah dilangsungkan di kubu ini, antaranya termasuklah perbicaraan yang melibatkan anggota T*ntera Diraja India yang memihak Jepun dalam P*rang Dunia Kedua. Pada tahun 1947, Jawaharal Nehru mengisytiharkan kemerdekaan India. Kubu Merah terus digunakan sebagai kubu oleh Tent*ra India sehingga tahun 2003. Pada setiap ulang tahun kemerdekaan, Perdana Menteri akan memberikan ucapan rasmi di kubu ini.

PERINCIAN SENI BINA KUBU MERAH

Seni bina Kubu Merah mempunyai percampuran budaya antara Parsi, Timurid, dan Hindu. Tembok batunya yang berwarna merah dibina setinggi 75 kaki (22m) dan ia terbentang sejauh satu batu setengah (2.3 km). Tembok ini turut dilengkapi dengan sejumlah menara yang berbeza-beza ketinggian.

Pelan kubu ini berbentuk oktagon dan satu sisinya melintang di sepanjang Sungai Yamuna. Gerbang Lahore yang berfungsi sebagai utama dan meraih nama kerana menghadap ke arah kota Lahore di Pakistan, digunakan oleh khalayak awam. Di sinilah juga tempat Nehru mengisytiharkan kemerdekaan India. Gerbang Delhi yang terletak di tembok selatan pula berdiri setinggi tiga tingkat dan diapit oleh dua buah patung gajah.

Bersebelahan dengan Gerbang Lahore adalah bazaar Chhatta Chow. Di belakangnya pula terletak Naubat Khana atau dewan menunggu, iaitu tempat di mana orang berkumpul sebelum memasuki balairung istana. Di situ jugalah permainan muzik dan keraian sering diadakan. Struktur yang paling masyhur dalam kompleks ini, iaitu Diwan-i-Aam, merupakan dewan menghadap. Di sini, Shah Jahan dan maharaja-maharaja yang menyusulinya akan mencemar duli menghadap rakyat. Bumbung dewan ini disokong oleh enam puluh batang tiang berwarna merah.

Terdapat juga sebuah astaka yang diberi nama Diwan-i-Khas. Di dewan ini, maharaja-maharaja Mughal menerima perutusan rasmi dan di sini jugalah persidangan-persidangan tertutup diadakan sambil maharaja bersemayam di Takhta Burung Merak. Berhampirannya pula terletak perigi-bertingkat, kamar mandi dan sebuah masjid yang dibina oleh Aurangzeb.

Satu lagi struktur signifikan di sini ialah Hira Maal (Istana Berlian), iaitu astaka yang dibina oleh maharaja terakhir Mughal. Kini, bilik membaca yang dinamakan sebagai Menara Maharaja sedang menjalani proses pembaikpulihan. Antara struktur-struktur lain yang boleh disaksikan di kompleks bersejarah ini adalah kuarters wanita dan kuarters putera. Terdapat juga sebuah kubu lama binaan Dinasti Suri pada tahun 1546, dan monumen-monumen lain yang turut terangkum dalam kompleks Kubu Merah.

MENGUNJUNGI KUBU MERAH DI NEW DELHI

Kubu Merah terletak di tengah-tengah New Delhi dan ia dibuka kepada seluruh orang awam. Terdapat bayaran yang dikenakan untuk memasukinya dan perkhidmatan pemandu pelancong juga turut tersedia. Bagi menikmati kesemua mercu tanda yang terdapat di sana, pengunjung amat disarankan untuk mengambil pakej lawatan tiga-jam.

RUJUKAN :

Ed Whelan. (22 Ogos 2020). The Mighty Red Fort of New Delhi, a Symbol of Mughal Power and Wealth. Ancient Origins. https://www.ancient-origins.net/ancient-places-asia/red-fort-delhi-0014152